title: Padomes Lēmums 2014/486/KDAP ( 2014. gada 22. jūlijs ) par Eiropas Savienības padomdevēju misiju civilās drošības sektora reformai Ukrainā ( EUAM Ukraine )

text:
               23.7.2014

               LV

               Eiropas Savienības Oficiālais Vēstnesis

               L 217/42

         PADOMES LĒMUMS 2014/486/KDAP
   (2014. gada 22. jūlijs)
   par Eiropas Savienības padomdevēju misiju civilās drošības sektora reformai Ukrainā (EUAM Ukraine)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2014. gada 14. aprīlī pauda gatavību palīdzēt Ukrainai civilās drošības sektora reformas jomā, policijas un tiesiskuma atbalstīšanā un izstrādāt politikas sistēmu krīzes risināšanai (PFCA) Ukrainā, izskatot visas iespējas, tostarp iespējamu kopējās drošības un aizsardzības politikas (KDAP) misiju.

               (2)

               Ukrainas ārlietu ministrs 2014. gada 8. maijā nosūtīja vēstuli Savienības Augstajai pārstāvei ārlietās un drošības politikas jautājumos (AP), paužot ieinteresētību attiecībā uz KDAP misijas izvietošanu Ukrainā.

               (3)

               Padome 2014. gada 12. maijā atgādināja, ka tā ir gatava palīdzēt Ukrainai civilās drošības sektora reformas jomā, tā pauda gandarījumu par PFCA Ukrainā un uzdeva Eiropas Ārējās darbības dienestam (EĀDD) izstrādāt krīzes pārvarēšanas koncepciju (KPK) iespējamai civilai KDAP misijai. Tā arī norādīja, cik svarīgi ir nodrošināt koordināciju un papildināmību ar Eiropas Drošības un sadarbības organizāciju (EDSO) un citiem starptautiskajiem dalībniekiem.

               (4)

               Padome 2014. gada 23. jūnijā apstiprināja KPK attiecībā uz iespējamu KDAP rīcību, lai atbalstītu civilās drošības sektora reformu.

               (5)

               Ukrainas ārlietu ministrs 2014. gada 11. jūlijā nosūtīja Augstajai pārstāvei vēstuli, kurā tika pausta piekrišana KDAP misijas izvietošanai.

               (6)

                  EUAM Ukraine tiks īstenota situācijā, kas var pasliktināties un varētu kavēt Līguma par Eiropas Savienību (LES) 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Misija
   Savienība veic padomdevēju misiju civilās drošības sektora reformai Ukrainā (EUAM Ukraine), lai palīdzētu Ukrainai civilās drošības sektora reformas, tostarp policijas un tiesiskuma, jomā.
   2. pants
   Pilnvaras
   1.   Atbalstot Ukrainas apņēmību veikt drošības sektora reformu, civilā KDAP misija, kurai nav izpildpilnvaru, ir attiecīgo Ukrainas struktūru mentore un padomdevēja atjaunotu drošības stratēģiju izstrādē un attiecīgo visaptverošo un saliedējošo reformu centienu konsekventā īstenošanā, lai:

               —

               izstrādātu konceptuālu sistēmu tādu reformu plānošanai un īstenošanai, kuru rezultāts ir ilgtspējīgi drošības dienesti, kas nodrošina tiesiskumu tādā veidā, kas palīdz nostiprināt to leģitimitāti un vairot sabiedrības uzticēšanos un paļāvību, pilnībā ievērojot cilvēktiesības un pilnīgā saskaņā ar konstitucionālās reformas procesu,

               —

               reorganizētu un pārstrukturētu drošības dienestus tādā veidā, kas ļauj atgūt kontroli pār tiem un panākt to pakļautību.

         Savu mērķu sasniegšanā EUAM Ukraine darbojas saskaņā ar tiem parametriem, kas izklāstīti krīzes pārvarēšanas koncepcijā (KPK), kuru Padome ir apstiprinājusi 2014. gada 23. jūnijā, un darbības plānošanas dokumentos.
   2.   Saskaņā ar sākotnējām pilnvarām misija palīdzēs visaptverošā civilās drošības sektora reformas plānošanas procesā, atbalstot reformas pasākumu ātru sagatavošanu un īstenošanu.
   3. pants
   Komandķēde un struktūra
   1.   EUAM Ukraine ir vienota komandķēde krīzes pārvarēšanas operācijām.
   2.   EUAM Ukraine štābs atrodas Kijevā.
   3.   EUAM Ukraine struktūru nosaka saskaņā ar misijas plānošanas dokumentiem.
   4. pants

      EUAM Ukraine plānošana un sākšana
   1.   Misiju sāk ar Padomes lēmumu dienā, ko iesaka EUAM Ukraine civilās operācijas komandieris, tiklīdz ir izveidotas misijas sākotnējās operatīvās spējas.
   2.   EUAM Ukraine sagatavošanas darba komandas uzdevumi ir sagatavot misijas sākšanu loģistikas, infrastruktūras un drošības ziņā un sniegt informāciju, kas vajadzīga, lai izstrādātu darbības plānošanas dokumentus, kā arī otro pārskatu par ietekmi uz budžetu.
   5. pants
   Civilās operācijas komandieris
   1.   EUAM Ukraine Civilās plānošanas un īstenošanas centra (CPĪC) direktors ir EUAM Ukraine civilās operācijas komandieris. Civilās plānošanas un īstenošanas centrs ir civilās operācijas komandiera rīcībā, lai plānotu un vadītu EUAM Ukraine.
   2.   Civilās operācijas komandieris Politikas un drošības komitejas (PDK) politiskā uzraudzībā un stratēģiskā vadībā un AP vispārējā pakļautībā īsteno EUAM Ukraine vadību un kontroli.
   3.   Attiecībā uz operāciju norisi civilās operācijas komandieris nodrošina Padomes lēmumu, kā arī PDK lēmumu pienācīgu un efektīvu īstenošanu, tostarp vajadzības gadījumā dodot norādījumus misijas vadītājam un sniedzot viņam ieteikumus un tehnisku atbalstu.
   4.   Civilās operācijas komandieris ar AP starpniecību sniedz ziņojumus Padomei.
   5.   Norīkotais personāls paliek pilnīgā norīkotājas valsts iestāžu pakļautībā saskaņā ar valsts noteikumiem vai attiecīgās Savienības iestādes pakļautībā, vai Eiropas Ārējās darbības dienesta (EĀDD) pakļautībā. Minētās iestādes nodod sava personāla darbības kontroli civilās operācijas komandierim.
   6.   Civilās operācijas komandieris nes vispārēju atbildību, lai tiktu nodrošināta Savienības rūpības pienākuma pienācīga izpilde.
   6. pants
   Misijas vadītājs
   1.   Misijas vadītājs uzņemas atbildību par EUAM Ukraine un īsteno tās vadību un kontroli operācijas vietā. Misijas vadītājs atrodas civilās operācijas komandiera tiešā pakļautībā un darbojas saskaņā ar viņa dotajiem norādījumiem.
   2.   Misijas vadītājs savas atbildības jomā pārstāv EUAM Ukraine. Misijas vadītājs, uzņemoties vispārēju atbildību, pārvaldības uzdevumus personāla un finanšu lietās var deleģēt EUAM Ukraine personāla locekļiem.
   3.   Misijas vadītājs nes atbildību par EUAM Ukraine administratīvajos un apgādes jautājumos, tostarp atbildību par EUAM Ukraine rīcībā nodotiem līdzekļiem, resursiem un informāciju.
   4.   Misijas vadītājs ir atbildīgs par personāla disciplināru kontroli. Norīkotā personāla disciplināro uzraudzību īsteno attiecīgā valsts iestāde skaņā ar valsts noteikumiem vai arī Savienības iestāde, vai EĀDD.
   7. pants
   Politiskā kontrole un stratēģiskā vadība
   1.   Atrodoties Padomes un AP pakļautībā, PDK politiski kontrolē un stratēģiski vada EUAM Ukraine. Padome pilnvaro PDK pieņemt attiecīgus lēmumus saskaņā ar LES 38. panta trešo daļu. Minētais pilnvarojums paredz jo īpaši tiesības pēc AP priekšlikuma iecelt misijas vadītāju un grozīt operācijas koncepciju (CONOPS) un operācijas plānu (OPLAN). Padome saglabā tiesības pieņemt lēmumus par EUAM Ukraine mērķiem un tās izbeigšanu.
   2.   PDK regulāri sniedz ziņojumus Padomei.
   3.   PDK regulāri un pēc vajadzības saņem civilās operācijas komandiera un misijas vadītāja ziņojumus par jautājumiem, kas ietilpst viņu attiecīgajās kompetences jomās.
   8. pants
   Personāls
   1.   EUAM Ukraine galvenokārt veido personāls, ko norīko dalībvalstis, Savienības iestādes un EĀDD. Katra dalībvalsts, katra Savienības iestāde un EĀDD sedz ar savu norīkoto personālu saistītās izmaksas, tostarp ceļa izdevumus uz dislokācijas vietu un no tās, algas, medicīniskās aprūpes izdevumus un pabalstus, izņemot attiecīgās dienasnaudas.
   2.   Katra dalībvalsts, katra Savienības iestāde un EĀDD atbild par to prasību izskatīšanu, kas saistītas ar norīkojumu un ko iesniedz tās norīkotā personāla loceklis vai kas iesniegtas par viņu, kā arī par lietas ierosināšanu pret minēto personu.
   3.   Ja dalībvalstu norīkotais personāls nevar nodrošināt vajadzīgās funkcijas, EUAM Ukraine uz līguma pamata var pieņemt darbā starptautisku un vietēju personālu. Izņēmuma kārtā un pienācīgi pamatotos gadījumos, ja no dalībvalstīm nav pieteikušies kvalificēti kandidāti, vajadzības gadījumā uz līguma pamata var pieņemt darbā to trešo valstu valstspiederīgos, kas ņem dalību misijā.
   4.   Starptautiskā un vietējā personāla nodarbināšanas kārtību un tiesības un pienākumus nosaka līgumos, ko noslēdz starp EUAM Ukraine un attiecīgajiem personāla locekļiem.
   9. pants

      EUAM Ukraine un tās personāla statuss

      EUAM Ukraine un tās personāla statusu, tostarp attiecīgā gadījumā privilēģijas, imunitāti un citas garantijas, kas vajadzīgas EUAM Ukraine izpildei un sekmīgai darbībai, paredz nolīgumā, ko slēdz, ievērojot LES 37. pantu, un saskaņā ar Līguma par Eiropas Savienības darbību 218. pantā noteikto procedūru.
   10. pants
   Trešo valstu dalība
   1.   Neskarot Savienības lēmumu pieņemšanas autonomiju un tās vienoto iestāžu sistēmu, trešās valstis var tikt uzaicinātas dot ieguldījumu EUAM Ukraine ar noteikumu, ka tās sedz ar savu norīkoto personālu saistītās izmaksas, tostarp algas, visu risku apdrošināšanu, dienasnaudas un ceļa izdevumus uz Ukrainu un no tās, un ka šīs valstis pēc vajadzības piedalās EUAM Ukraine darbības izmaksu segšanā.
   2.   Tām trešām valstīm, kas dod ieguldījumu EUAM Ukraine, ir tādas pašas tiesības un pienākumi kā dalībvalstīm attiecībā uz EUAM Ukraine ikdienas vadību.
   3.   Ar šo Padome pilnvaro PDK pieņemt attiecīgus lēmumus par piedāvāto ieguldījumu pieņemšanu un izveidot Ieguldītāju komiteju.
   4.   Sīki izstrādātus noteikumus par trešo valstu dalību paredz nolīgumos, ko slēdz saskaņā ar LES 37. pantu. Ja Savienība un kāda trešā valsts noslēdz vai ir noslēgušas nolīgumu, ar kuru izveido sistēmu minētās trešās valsts dalībai Savienības krīzes pārvarēšanas operācijās, minētā nolīguma noteikumus piemēro saistībā ar EUAM Ukraine.
   11. pants
   Drošība
   1.   Civilās operācijas komandieris vada drošības pasākumu plānošanu, ko veic misijas vadītājs, un nodrošina, lai EUAM Ukraine tos pareizi un efektīvi īstenotu saskaņā ar 5. pantu.
   2.   Misijas vadītājs ir atbildīgs par EUAM Ukraine drošību un par EUAM Ukraine piemērojamo minimālo drošības prasību ievērošanu saskaņā ar Savienības politiku par tā personāla drošību, ko izvieto ārpus Savienības, lai veiktu operācijas saskaņā ar LES V sadaļu.
   3.   Misijas vadītājam palīdz misijas drošības amatpersona, kas ir pakļauta misijas vadītājam un uztur ciešas darba attiecības arī ar EĀDD.
   4.   Drošības jomā EUAM Ukraine personāls iziet obligātās apmācības, kas ir pielāgotas tādam riska līmenim, kā tas ir novērtēts dislokācijas zonā. Personālam regulāri nodrošina arī prasmes nostiprinošas mācības operācijas vietā, kuras organizē misijas drošības amatpersona.
   5.   Misijas vadītājs nodrošina Savienības klasificētas informācijas aizsardzību saskaņā ar Padomes Lēmumu 2013/488/ES (1).
   12. pants
   Informācijas analīzes un sakaru centrs

      EUAM Ukraine vajadzībām aktivizē Informācijas analīzes un sakaru centru.
   13. pants
   Juridiski pasākumi

      EUAM Ukraine ir tiesības veikt pakalpojumu un piegāžu iepirkumus, slēgt līgumus un administratīvas vienošanās, nodarbināt personālu, turēt bankas kontus, iegādāties un atsavināt aktīvus un izpildīt savas saistības, un būt par pusi tiesas procesos, ja tas vajadzīgs, lai īstenotu šo lēmumu.
   14. pants
   Finanšu noteikumi
   1.   Finanšu atsauces summa, kas paredzēta, lai ar EUAM Ukraine saistītus izdevumus segtu līdz 2014. gada 30. novembrim, ir EUR 2 680 000. Par finanšu atsauces summu turpmākajiem laikposmiem lēmumu pieņem Padome.
   2.   Visus izdevumus pārvalda saskaņā ar procedūrām un noteikumiem, ko piemēro Savienības vispārējam budžetam. Fizisku un juridisku personu dalība procedūrās, ar ko EUAM Ukraine piešķir iepirkuma līgumu slēgšanas tiesības, ir bez ierobežojumiem. Turklāt EUAM Ukraine iegādātajām precēm netiek piemēroti izcelsmes noteikumi. Pēc tam, kad Komisija to apstiprina, misija var noslēgt tehniskus nolīgumus ar dalībvalstīm, uzņēmējvalsti, iesaistītām trešām valstīm un citiem starptautiskiem dalībniekiem par iekārtu, pakalpojumu un telpu nodrošināšanu EUAM Ukraine vajadzībām.
   3.   EUAM Ukraine ir atbildīga par misijas budžeta izpildi. Šajā nolūkā EUAM Ukraine paraksta vienošanos ar Komisiju.
   4.   Neskarot noteikumus par EUAM Ukraine un tās personāla statusu, EUAM Ukraine ir atbildīga par jebkurām prasībām un saistībām, kas rodas, īstenojot pilnvaras, izņemot jebkādas prasības, kas ir saistītas ar smagiem misijas vadītāja pārkāpumiem, par kuriem atbildīgs ir misijas vadītājs.
   5.   Finanšu noteikumu īstenošana neskar 4., 5. un 6. pantā paredzēto komandķēdi un EUAM Ukraine operacionālās vajadzības, tostarp aprīkojuma savietojamību un tās grupu sadarbspēju.
   6.   Izdevumi ir atļauti no 3. punktā minētās vienošanās parakstīšanas dienas.
   15. pants
   Projektu vienība
   1.   Misijai EUAM Ukraine ir projektu vienība, lai apzinātu projektus un tos īstenotu. Jomās, kas ir saistītas ar EUAM Ukraine, un lai palīdzētu sasniegt tās mērķus, EUAM Ukraine vajadzības gadījumā sekmē projektus, ko dalībvalstis un trešās valstis īsteno pašas, un sniedz konsultācijas par tiem.
   2.   Ņemot vērā 3. punktu, EUAM Ukraine ir pilnvarota vērsties pie dalībvalstīm vai trešām valstīm pēc finanšu ieguldījuma, lai īstenotu projektus, par kuriem ir apzināts, ka tie konsekventi papildina EUAM Ukraine citas darbības, ja šis projekts:

               —

               ir paredzēts ar šo lēmumu saistītajā finanšu pārskatā vai

               —

               pilnvaru termiņa laikā tiek iekļauts finanšu pārskatā, veicot tajā grozījumu pēc misijas vadītāja pieprasījuma.

      EUAM Ukraine ar minētajām valstīm noslēdz vienošanos, kurā jo īpaši nosaka konkrētas procedūras jautājumu risināšanai saistībā ar trešo personu sūdzībām par kaitējumu, kuru nodarījusi misijas EUAM Ukraine darbība vai bezdarbība, lietojot minēto valstu piešķirtos līdzekļus. Līdzekļu devējas valstis nekādā gadījumā nevar uzskatīt, ka par EUAM Ukraine darbību vai bezdarbību minēto valstu piešķirto līdzekļu izmantošanā ir atbildīga Savienība vai AP.
   3.   Finansiālo ieguldījumu, ko projektu vienībai sniedz trešās valstis, apstiprina PDK.
   16. pants
   Savienības reakcijas un koordinācijas saskaņotība
   1.   AP nodrošina šā lēmuma īstenošanas saskaņotību ar Savienības ārējo darbību kopumā.
   2.   Neskarot komandķēdi, misijas vadītājs cieši koordinē darbības ar Savienības delegāciju Ukrainā, lai nodrošinātu, ka Savienības darbība Ukrainā ir saskaņota. Neietekmējot komandķēdi, Kijevā izvietotās delegācijas vadītājs EUAM sniedz vietēja līmeņa politiskas norādes EUAM Ukraine misijas vadītājam. EUAM Ukraine misijas vadītājs un Kijevā izvietotās delegācijas vadītājs pēc vajadzības apspriežas.
   3.   Tiek izveidota sadarbība starp EUAM Ukraine un Eiropas Savienības Robežu palīdzības misiju Moldovā un Ukrainā (EUBAM Moldovā un Ukrainā).
   4.   Turklāt EUAM,lai nodrošinātu efektīvu darbību, būtu jātiecas pēc sistemātiskas sadarbības, saskaņotības un darbību papildinājuma ar citiem attiecīgiem starptautiskiem partneriem, jo īpaši EDSO.
   17. pants
   Informācijas izpaušana
   1.   Saskaņā ar Lēmumu 2013/488/ES AP ir pilnvarots vajadzības gadījumā un atbilstīgi EUAM Ukraine vajadzībām nodot ar šo lēmumu saistītām trešām valstīm EUAM Ukraine vajadzībām sagatavotu ES klasificētu informāciju ar klasifikācijas pakāpi līdz RESTREINT UE/EU RESTRICTED.
   2.   Konkrētu un steidzamu operatīvu vajadzību gadījumā AP ir arī pilnvarots saskaņā ar Lēmumu 2013/488/ES uzņēmējvalstij nodot EUAM Ukraine vajadzībām sagatavotu ES klasificētu informāciju ar klasifikācijas pakāpi līdz RESTREINT UE/EU RESTRICTED. Šajā nolūkā sagatavo vienošanos starp AP un kompetentajām uzņēmējvalsts iestādēm.
   3.   AP ir pilnvarots nodot ar šo lēmumu saistītām trešām valstīm Savienības neklasificētus dokumentus, kuri saistīti ar Padomes apspriedēm attiecībā uz EUAM Ukraine un uz kuriem saskaņā ar Padomes reglamenta (2) 6. panta 1. punktu attiecas pienākums ievērot dienesta noslēpumu.
   4.   Saskaņā ar Lēmuma 2013/488/ES VI pielikuma VII iedaļu šādas pilnvaras, kā arī pilnvaras noslēgt 2. punktā minēto vienošanos AP var deleģēt EĀDD ierēdņiem, civilās operācijas komandierim un/vai misijas vadītājam.
   18. pants
   Stratēģiskais pārskats

      EUAM Ukraine sākotnējo pilnvaru termiņš ir divi gadi. Stratēģisko pārskaru veic gadu pēc misijas uzsākšanas.
   19. pants
   Stāšanās spēkā un darbības ilgums
   Šis lēmums stājas spēkā tā pieņemšanas dienā.
   To piemēro uz laikposmu, kas nepārsniedz 24 mēnešus, skaitot no EUAM Ukraine sākšanas dienas.

      Briselē, 2014. gada 22. jūlijā

            Padomes vārdā –

            priekšsēdētāja

         C. ASHTON

      (1)  Padomes Lēmums 2013/488/ES (2013. gada 23. septembris) par drošības noteikumiem ES klasificētas informācijas aizsardzībai (OV L 274, 15.10.2013., 1. lpp.).

      (2)  Padomes Lēmums 2009/937/ES (2009. gada 1. decembris), ar ko pieņem Padomes reglamentu (OV L 325, 11.12.2009., 35. lpp.).


title: 2006/834/EK: Eiropas Parlamenta Lēmums ( 2006. gada 27. aprīlis ) par Eiropas Savienības iestāžu Tulkošanas centra 2004. finanšu gada budžeta izpildes apstiprināšanu

text:
               6.12.2006

               LV

               Eiropas Savienības Oficiālais Vēstnesis

               L 340/102

      EIROPAS PARLAMENTA LĒMUMS

   (2006. gada 27. aprīlis)
   par Eiropas Savienības iestāžu Tulkošanas centra 2004. finanšu gada budžeta izpildes apstiprināšanu
   (2006/834/EK)
   EIROPAS PARLAMENTS,

               —

               ņemot vērā Eiropas Savienības iestāžu Tulkošanas centra 2004. finanšu gada galīgos pārskatus (1),

               —

               ņemot vērā Revīzijas palātas ziņojumu par Eiropas Savienības iestāžu Tulkošanas centra 2004. finanšu gada pārskatiem ar Centra atbildēm (2),

               —

               ņemot vērā Padomes 2006. gada 14. marta ieteikumu (5972/2006 … C6-0093/2006),

               —

               ņemot vērā EK līgumu un it īpaši tā 276. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un it īpaši tās 185. pantu,

               —

               ņemot vērā Padomes 1994. gada 28. novembra Regulu (EK) Nr. 2965/94, ar ko izveido Eiropas Savienības iestāžu Tulkošanas centru (4), un it īpaši tās 14. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un it īpaši tās 94. pantu,

               —

               ņemot vērā Reglamenta 71. pantu un V pielikumu,

               —

               ņemot vērā Budžeta kontroles komitejas ziņojumu (A6-0100/2006),

               1.

               sniedz Eiropas Savienības iestāžu Tulkošanas centra direktoram apstiprinājumu par aģentūras 2004. finanšu gada budžeta izpildi;

               2.

               izklāsta savus komentārus pievienotajā rezolūcijā;

               3.

               uzdod priekšsēdētājam nosūtīt šo lēmumu un rezolūciju, kas ir tā neatņemama daļa, Eiropas Savienības iestāžu Tulkošanas centra direktoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

         Josep BORRELL FONTELLES

            priekšsēdētājs

         Julian PRIESTLEY

            ģenerālsekretārs

      (1)  OV C 269, 28.10.2005., 25. lpp.

      (2)  OV C 332, 28.12.2005., 53. lpp.

      (3)  OV L 248, 16.9.2002., 1. lpp.

      (4)  OV L 314, 7.12.1994., 1. lpp. Regulā jaunākie grozījumi izdarīti ar Regulu (EK) Nr. 1645/2003 (OV L 245, 29.9.2003., 13. lpp.).

      (5)  OV L 357, 31.12.2002., 72. lpp. Regulā grozījumi izdarīti ar Regulu (EK, Euratom) Nr. 1261/2005 (OV L 201, 2.8.2005., 3. lpp.).


title: 2008/475/EK: Padomes Lēmums ( 2008. gada 23. jūnijs ), ar ko īsteno 7. panta 2. punktu Regulā (EK) Nr. 423/2007 par ierobežojošiem pasākumiem pret Irānu

text:
               24.6.2008

               LV

               Eiropas Savienības Oficiālais Vēstnesis

               L 163/29

      PADOMES LĒMUMS

   (2008. gada 23. jūnijs),
   ar ko īsteno 7. panta 2. punktu Regulā (EK) Nr. 423/2007 par ierobežojošiem pasākumiem pret Irānu
   (2008/475/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu,
   ņemot vērā Padomes Regulu (EK) Nr. 423/2007 par ierobežojošiem pasākumiem pret Irānu (1) un jo īpaši tās 15. panta 2. punktu,
   tā kā:

               (1)

               Padome 2007. gada 19. aprīlī pieņēma Regulu (EK) Nr. 423/2007 par ierobežojošiem pasākumiem pret Irānu. Minētās regulas 15. panta 2. punktā paredzēts, ka Padome izveido, pārskata un groza minētās regulas 7. panta 2. punktā minēto personu, vienību un struktūru sarakstu.

               (2)

               Padome ir noteikusi, ka atsevišķas papildu personas, vienības un struktūras atbilst Regulas (EK) Nr. 423/2007 7. panta 2. punktā paredzētajiem nosacījumiem un tāpēc būtu jāiekļauj minētās regulas V pielikumā norādīto individuālo un īpašo iemeslu dēļ,

         IR NOLĒMUSI ŠĀDI.
   1. pants
   Regulas (EK) Nr. 423/2007 V pielikumu aizstāj ar tekstu šā lēmuma pielikumā.
   2. pants
   Šis lēmums stājas spēkā tā publicēšanas dienā.

      Luksemburgā, 2008. gada 23. jūnijā

            Padomes vārdā —

            priekšsēdētājs

         I. JARC

      (1)  OV L 103, 20.4.2007., 1. lpp. Regulā jaunākie grozījumi izdarīti ar Regulu (EK) Nr. 219/2008 (OV L 68, 12.3.2008., 5. lpp.).

      PIELIKUMS

            “V PIELIKUMS
            A.   Fiziskas personas

                        Vārds, uzvārds/nosaukums

                        Identifikācijas informācija

                        Pamatojums

                        Iekļaušanas datums

                        1.

                           Reza AGHAZADEH

                        Dz.dat.: 15.3.1949 Pases numurs: S4409483 derīga 26.4.2000. – 27.4.2010. Izdota: Teherānā, Diplomātiskās pases numurs: D9001950, izdota 22.1.2008., derīga līdz 21.1.2013, Dzimšanas vieta: Khoy

                        Irānas Atomenerģijas organizācijas (AEOI) vadītājs. AEOI uzrauga Irānas kodolprogrammu un ir minēta ANO DP Rezolūcijā 1737 (2006).

                        24.4.2007

                        2.

                           IRGC brigādes ģenerālis Javad DARVISH-VAND

                           MODAFL pārstāvis inspekciju jomā. Atbildīgs par visām MODAFL iekārtām un instalācijām

                        24.6.2008

                        3.

                           IRGC brigādes ģenerālis Seyyed Mahdi FARAHI

                        ANO DP Rezolūcijā 1737 (2006) minētās Aizsardzības nozaru organizācijas (Defence Industries Organisation (DIO)) rīkotājdirektors

                        24.6.2008

                        4.

                        Dr Hoseyn (Hossein) FAQIHIAN

                        NFPC adrese: AEOI-NFPD, P.O. Box: 11365-8486, Tehran/Irāna

                        Pārstāvis un ģenerāldirektors uzņēmumā Nuclear Fuel Production and Procurement Company (NFPC), kas ir daļa no AEOI. AEOI uzrauga Irānas kodolprogrammu un ir minēta ANO DP Rezolūcijā 1737 (2006). NFPC ir iesaistīts ar bagātināšanu saistītās darbības, kuras SAEA valde un Drošības padome ir pieprasījusi Irānai pārtraukt.

                        24.4.2007

                        5.

                           Inženieris Mojtaba HAERI

                           MODAFL pārstāvis rūpniecības jomā. Uzrauga AIO un DIO

                        24.6.2008

                        6.

                           IRGC brigādes ģenerālis Ali HOSEYNITASH

                        Valsts Augstākās drošības padomes Ģenerāldepartamenta vadītājs, iesaistīts kodoljautājumu politikas veidošanā

                        24.6.2008

                        7.

                           Mohammad Ali JAFARI, IRGC

                        Pilda komandiera pienākumus IRGC struktūrā

                        24.6.2008

                        8.

                        Mahmood JANNATIAN

                        Irānas Atomenerģijas organizācijas vadītāja vietnieks

                        24.6.2008

                        9.

                        Said Esmail KHALILIPOUR

                        Dz.dat.: 24.11.1945., Dz.vieta: Langroud

                           AEOI vadītāja vietnieks. AEOI uzrauga Irānas kodolprogrammu un ir minēta ANO DP Rezolūcijā 1737 (2006).

                        24.4.2007

                        10.

                           Ali Reza KHANCHI

                           NRC adrese: AEOI-NRC P.O. Box: 11365-8486 Tehran/Irāna; Fakss: (+9821) 8021412

                           AEOI Teherānas kodolpētniecības centra vadītājs. SAEA joprojām gaida Irānas paskaidrojumus par plutonija atdalīšanas eksperimentiem, kas veikti TNRC, tostarp par augsti bagātināta urāna daļiņu klātbūtni vides paraugos, kas iegūti Keredžes Atkritumu uzglabāšanas kompleksā, kur atrodas konteineri, kuros agrāk glabāts vājināts urāns, kas izmantots šajos eksperimentos. AEOI uzrauga Irānas kodolprogrammu un ir minēta ANO DP Rezolūcijā 1737 (2006).

                        24.4.2007

                        11.

                           Ebrahim MAHMUDZADEH

                           Iran Electronic Industries rīkotājdirektors

                        24.6.2008

                        12.

                        Brigādes ģenerālis Beik MOHAMMADLU

                           MODAFL pārstāvis piegādes un loģistikas jomā

                        24.6.2008

                        13.

                           Anis NACCACHE

                           Barzagani Tejarat Tavanmad Saccal companies vadītājs; viņa uzņēmums ir mēģinājis iegādāties paaugstināta riska preces tādu vienību interesēs, kuras minētas Rezolūcijā 1737

                        24.6.2008

                        14.

                        Brigādes ģenerālis Mohammad NADERI

                           Aerospace Industries Organisation (AIO) vadītājs, AIO ir piedalījusies Irānas veiktās paaugstināta riska programmās

                        24.6.2008

                        15.

                           IRGC brigādes ģenerālis Mostafa Mohammad NAJJAR

                           MODAFL ministrs, atbildīgs par visām militārajām programmām, tostarp ballistisko raķešu programmām.

                        24.6.2008

                        16.

                        Dr Javad RAHIQI

                        Dz.dat.: 21.4.1954., Dz.vieta: Mashad

                           AEOI Isfahānas kodoltehnoloģiju centra vadītājs. Centrs uzrauga urāna konversijas rūpnīcu Isfahānā. SAEA valde un Drošības padome ir pieprasījusi Irānai pārtraukt visas ar bagātināšanu saistītās darbības. Tas ietver arī visu darbu ar urāna konversiju. AEOI uzrauga Irānas kodolprogrammu un ir minēta ANO DP Rezolūcijā 1737 (2006).

                        24.4.2007

                        17.

                        Viceadmirālis Mohammad SHAFI’I RUDSARI

                           MODAFL pārstāvis koordinācijas jomā

                        24.6.2008

                        18.

                           IRGC brigādes ģenerālis Ali SHAMSHIRI

                           MODAFL pārstāvis pretizlūkošanas jomā, atbildīgs par MODAFL personāla un iekārtu drošību

                        24.6.2008

                        19.

                           Abdollah SOLAT SANA

                        Isfahānas Urāna konversijas kompleksa (Uranium Conversion Facility (UCF)) rīkotājdirektors. Šis komplekss ražo izejmateriālu (UF6) Natanzas bagātināšanas iekārtām. Solat Sana2006. gada 27. augustā no prezidenta Ahmadinejad saņēma īpašu apbalvojumu par viņa lomu.

                        24.4.2007

                        20.

                           IRGC brigādes ģenerālis Ahmad VAHIDI

                           MODAFL vadītāja vietnieks

                        24.6.2008

            B.   Juridiskas personas, vienības un struktūras

                        Vārds, uzvārds/nosaukums

                        Identifikācijas informācija

                        Pamatojums

                        Iekļaušanas datums

                        1.

                           Aerospace Industries Organisation, AIO

                           AIO, 28 Shian 5, Lavizan, Tehran

                           AIO uzrauga Irānas veikto raķešu ražošanu, tostarp Shahid Hemmat Industrial Group, Shahid Bagheri Industrial Group un Fajr Industrial Group, kuras visas ir minētas ANO DP Rezolūcijā 1737 (2006). ANO DP Rezolūcijā 1737 (2006) minēts arī AIO vadītājs un divas citas augsta ranga amatpersonas.

                        24.4.2007

                        2.

                           Armament Industries

                           Pasdaran Av., PO Box 19585/777, Tehran

                           DIO (Defence Industries Organization, Aizsardzības nozares uzņēmumu organizācijas) filiāle.

                        24.4.2007

                        3.

                           Armed Forces Geographical Organisation

                        Tiek uzskatīts, ka šī organizācija nodrošina ģeotelpisko informāciju ballistisko raķešu programmai

                        24.6.2008

                        4.

                           Bank Melli (Melli banka), Melli Bank Iran un visas filiāles un meitas uzņēmumi, tostarp

                        Ferdowsi Avenue, PO Box 11365-171, Tehran

                        Sniedz vai mēģina sniegt finansiālu atbalstu uzņēmumiem, kas iesaistīti Irānas kodolprogrammā un raķešu programmā vai iegādājas šīm programmām paredzētas preces (AIO, SHIG, SBIG, AEOI, Novin Energy Company, Mesbah Energy Company, Kalaye Electric Company un DIO). Bank Melli veicina Irānas paaugstināta riska darbības. Tā ir daudzkārt veicinājusi paaugstināta riska materiālu iegādi Irānas kodolprogrammai un raķešu programmai. Tā ir sniegusi dažādus finanšu pakalpojumus tādu vienību vārdā, kuras ir saistītas ar Irānas kodolrūpniecību un raķešu rūpniecību, tostarp atvērusi akreditīvus un uzturējusi kontus. Daudzi no nosauktajiem uzņēmumiem ir minēti ANO DP Rezolūcijās 1737 un 1747.

                        24.6.2008

                                    a)

                                    Melli Bank plc

                        London Wall, 11th floor, London EC2Y 5EA, Apvienotā Karaliste

                                    b)

                                    Bank Melli Iran Zao

                           Number 9/1, Ulitsa Mashkova, Moscow, 130064, Krievija

                        5.

                           Defence Technology and Science Research Centre (DTSRC) – pazīstams arī kā Educational Research Institute/ Moassese Amozeh Va Tahgiaghati (ERI/MAVT Co.)

                           Pasdaran Av., PO Box 19585/777, Tehran

                        Atbildīgs par pētniecību un attīstību. DIO filiāle. DTSRC veic lielu daļu iepirkumu DIO vajadzībām.

                        24.4.2007

                        6.

                           Iran Electronic Industries

                           P. O. Box 18575-365, Tehran, Irāna

                           MODAFL filiāle, kas ir pilnīgā MODAFL īpašumā (tāpēc tā ir AIO, AvIO un DIO māsas organizācija). Tās uzdevums ir izgatavot elektroniskus komponentus Irānas ieroču sistēmām.

                        24.6.2008

                        7.

                           IRGC gaisa spēki

                        Pārvalda Irānas īsa un vidēja darbības rādiusa ballistisko raķešu krājumu. IRGC gaisa spēku vadītājs ir minēts ANO DP Rezolūcijā 1737.

                        24.6.2008

                        8.

                        Khatem-ol Anbiya Construction Organisation

                           Number 221, North Falamak-Zarafshan Intersection, 4th Phase, Shahkrak-E-Ghods, Tehran 14678, Irāna

                        Uzņēmumu grupa, kas ir IRGC īpašumā. Izmanto IRGC inženiertehniskos resursus celtniecībai un ir galvenais darbuzņēmējs lielos projektos, tostarp tuneļu būvē; tiek uzskatīts, ka šī organizācija atbalsta Irānas ballistisko raķešu programmu un kodolprogrammu.

                        24.6.2008

                        9.

                           Malek Ashtar University

                        Saistīta ar Aizsardzības ministriju, 2003. gadā ciešā sadarbībā ar AIO izveidojusi mācību kursu par raķetēm.

                        24.6.2008

                        10.

                           Marine Industries

                        Pasdaran Av., PO Box 19585/777, Tehran

                           DIO filiāle.

                        24.4.2007

                        11.

                           Mechanic Industries Group

                        Ir piedalījusies sastāvdaļu izgatavošanā ballistiskajai programmai

                        24.6.2008

                        12.

                           Ministry of Defence and Armed Forces Logistics (MODAFL) (Aizsardzības un bruņoto spēku loģistikas ministrija)

                           Dabestan ielas rietumu puse, Abbas Abad rajons, Tehran

                        Atbildīga par Irānas aizsardzības pētniecības, attīstības un ražošanas programmām, tostarp atbalstu raķešu programmai un kodolprogrammai.

                        24.6.2008

                        13.

                           Ministry of Defence Logistics Export (MODLEX) (Aizsardzības ministrijas loģistikas eksports)

                           P. O. Box 16315-189, Tehran, Irāna

                        Tā ir MODAFL eksporta aģentūra, un to izmanto, lai eksportētu gatavus ieročus valstu savstarpējos darījumos. Saskaņā ar ANO DP Rezolūciju 1747 (2007) MODLEX nedrīkstētu tirgoties.

                        24.6.2008

                        14.

                           3M Mizan Machinery Manufacturing

                        Uzņēmums ir AIO fasāde un ir iesaistīts ballistikas jomas iepirkumu veikšanā.

                        24.6.2008

                        15.

                           Nuclear Fuel Production and Procurement Company (NFPC)

                           AEOI-NFPD, P.O.Box: 11365-8486, Tehran/Irāna

                           AEOI Kodoldegvielas ražošanas nodaļa (NFPD) nodarbojas ar pētniecību un attīstību saistībā ar kodoldegvielas ciklu, tostarp urāna apzināšanu, ieguvi raktuvēs, malšanu, konversiju un kodolatkritumu pārvaldību. NFPC ir NFPD pēctecis, AEOI meitas uzņēmums, kas veic pētniecību un attīstību saistībā ar kodoldegvielas ciklu, tostarp konversiju un bagātināšanu.

                        24.4.2007

                        16.

                           Parchin Chemical Industries

                        Strādājis ar dzinēju tehnoloģijām Irānas ballistiskajai programmai

                        24.6.2008

                        17.

                           Special Industries Group

                        Pasdaran Av., PO Box 19585/777, Tehran

                           DIO filiāle.

                        24.4.2007

                        18.

                           State Purchasing Organisation (SPO)

                        Šķiet, kaSPO veicina nokomplektētu ieroču importu. Šķiet, ka tā ir MODAFL filiāle

                        24.6.2008”


title: 2006/964/EK: Padomes Lēmums ( 2006. gada 18. decembris ), lai noslēgtu Nolīgumu starp Eiropas Kopienu un Kanādas valdību, ar ko izveido sadarbības programmu augstākās izglītības, apmācības un jaunatnes jomā

text:
               30.12.2006

               LV

               Eiropas Savienības Oficiālais Vēstnesis

               L 397/14

      PADOMES LĒMUMS

   (2006. gada 18. decembris),
   lai noslēgtu Nolīgumu starp Eiropas Kopienu un Kanādas valdību, ar ko izveido sadarbības programmu augstākās izglītības, apmācības un jaunatnes jomā
   (2006/964/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 149. un 150. pantu saistībā ar 300. panta 2. punkta pirmās daļas pirmo teikumu un 300. panta 3. punkta pirmo daļu,
   ņemot vērā Komisijas priekšlikumu,
   ņemot vērā Eiropas Parlamenta atzinumu,
   tā kā:

               (1)

               Padome ar 2005. gada 24. oktobra lēmumu pilnvaroja Komisiju vest sarunas ar Kanādas valdību par nolīgumu, ar ko pagarina sadarbības programmu augstākās izglītības, apmācības un jaunatnes jomā.

               (2)

               Komisija Kopienas vārdā veda sarunas ar Kanādas valdību par nolīgumu saskaņā ar norādījumiem minētā lēmuma pielikumā.

               (3)

               Kopiena un Kanāda paredz gūt savstarpēju labumu no šādas sadarbības, kurai no Kopienas puses jābūt papildinājumam divpusējam programmām starp dalībvalstīm un Kanādas valdību un jānodrošina Eiropas pievienotā vērtība.

               (4)

               Nolīgums Kopienas vārdā tika parakstīts 2006. gada 5. decembrī, ņemot vērā tā iespējamo noslēgšanu vēlāk.

               (5)

               Šis nolīgums būtu jāapstiprina,

         IR PIEŅĒMUSI ŠO LĒMUMU.
   1. pants
   1.   Nolīgums starp Eiropas Kopienu un Kanādas valdību, ar ko izveido sadarbības programmu augstākās izglītības, apmācības un jaunatnes jomā, Kopienas vārdā ir apstiprināts.
   2.   Nolīguma teksts ir pievienots šim lēmumam.
   2. pants
   Eiropas Kopienas delegācijas apvienoto komiteju, kas minēta nolīguma 6. pantā, veido Komisijas pārstāvis, kam palīdz pārstāvis no katras dalībvalsts.
   3. pants
   Padomes priekšsēdētājs tiek pilnvarots iecelt personu, kura ir tiesīga veikt nolīguma 12. panta 1. punktā paredzēto paziņošanu.

      Briselē, 2006. gada 18. decembris.

            Padomes vārdā –

            priekšsēdētājs

         J.-E. ENESTAM

         NOLĪGUMS

      starp Eiropas Kopienu un Kanādas valdību, ar ko izveido sadarbības programmu augstākās izglītības, apmācības un jaunatnes jomā
      EIROPAS KOPIENA,
      no vienas puses, un
      KANĀDAS VALDĪBA,
      no otras puses,
      turpmāk abas kopā – “puses”,
      IEVĒROJOT, ka Eiropas Kopienas un Kanādas attiecību deklarācijā, ko Eiropas Kopiena un tās dalībvalstis un Kanādas valdība pieņēma 1990. gada 22. novembrī, ir īpaša atsauce uz savstarpējās sadarbības stiprināšanu dažādās jomās, kuras tieši ietekmē šo valstu pilsoņu pašreizējo un turpmāko labklājību, piemēram, apmaiņas un kopīgi izglītības un kultūras projekti, tostarp akadēmiskās un jaunatnes apmaiņas.
      IEVĒROJOT, ka 1996. gada 17. decembrī pieņemtajā Kanādas un ES Kopīgajā politiskajā deklarācijā un rīcības plānā norādīts, ka nolūkā atjaunot saiknes, kuru pamatā ir kopīgas kultūras un vērtības, puses veicinās kontaktus starp pilsoņiem ikvienā līmenī, īpaši jaunatnes vidū, un ka kopīgais rīcības plāns deklarācijas pielikumā mudina puses turpmāk stiprināt sadarbību, noslēdzot nolīgumu starp Eiropas Kopienu un Kanādas valdību, ar ko izveido sadarbības programmu augstākās izglītības un apmācības jomā, kuru ratificēja 1996. gadā.
      IEVĒROJOT, ka ES un Kanādas partnerības darba kārtība, ko pieņēma 2004. gada 18. martā ES un Kanādas galotņu tikšanās laikā, skar vajadzību meklēt jaunus veidus, lai atbalstītu saiknes starp attiecīgajiem iedzīvotājiem, īpaši paplašinot Kanādas un Eiropas Kopienas jauniešu apmaiņas programmu saturu un izmēģinot iespējas, lai stiprinātu un paplašinātu EK un Kanādas sadarbības jomas, pagarinot 2001. gada martā ratificēto nolīgumu starp Eiropas Kopienas un Kanādas valdību, ar ko atjauno sadarbības programmu augstākajā izglītībā un apmācībā.
      IEVĒROJOT, ka kopīgā deklarācija, kas pieņemta ES un Kanādas galotņu tikšanas laikā 2005. gada 19. jūnijā, turklāt skar ES un Kanādas līderu ieceri atjaunot, stiprināt un paplašināt darbības jomu 2001. gadā ratificētajam nolīgumam, ar ko atjauno sadarbības programmu augstākajā izglītībā un apmācībā, īpaši papildinot jaunatnes sadarbību, lai stiprinātu akadēmisko sadarbību un transatlantisko apmaiņu starp pilsoņiem.
      ŅEMOT VĒRĀ, ka tiek pilnībā ievēroti Eiropas Kopienas dalībvalstu pienākumi un Kanādas provinču un apgabalu likumdevēja vara izglītības un apmācības jomā, kā arī augstākās izglītības un apmācības iestāžu autonomija.
      ŅEMOT VĒRĀ, ka, noslēdzot un īstenojot 1996. un 2001. gada nolīgumus par augstāko izglītību un apmācību, tiek izpildītas ES un Kanādas deklarācijās paredzētās saistības un ka sadarbība ir bijusi ļoti pozitīva abām pusēm.
      ATZĪSTOT augstākās izglītības un apmācības izšķirīgo ieguldījumu tādu cilvēkresursu attīstībā, kuri spēj piedalīties globālā, uz zināšanām balstītā ekonomikā.
      APZINOTIES, ka sadarbībai augstākajā izglītībā, apmācībā un jaunatnes jomā jāpapildina citas svarīgas Eiropas Kopienas un Kanādas sadarbības iniciatīvas.
      ATZĪSTOT, ka ir svarīgi ņemt vērā to, ko augstākās izglītības un apmācības jomā ir paveikušas tādas starptautiskās organizācijas kā ESAO, UNESCO un Eiropas Padome.
      APZINOTIES, ka pusēm ir kopīgas intereses, kas skar sadarbību augstākās izglītības, apmācības un jaunatnes jomā, un tā ir Eiropas Kopienas un Kanādas plašākas sadarbības daļa.
      PAREDZOT gūt savstarpēju labumu no sadarbības augstākās izglītības un apmācības un jaunatnes jomā.
      APZINOTIES, ka jāpaplašina piekļuve pasākumiem, kurus atbalsta saskaņā ar šo nolīgumu, jo īpaši pasākumiem apmācības un jaunatnes jomā.
      VĒLOTIES atjaunot pamatu tam, lai turpinātu sadarbību augstākajā izglītībā un apmācībā,
      IR VIENOJUŠĀS PAR TURPMĀKO.
      1. Pants
      Mērķis
      Ar šo nolīgumu izveido sadarbības programmu augstākās izglītības, apmācības un jaunatnes jomā starp Eiropas Kopienu un Kanādu.
      2. Pants
      Definīcijas
      Šajā nolīgumā:

                  1.

                  “augstākās izglītības iestāde” ir ikviena iestāde, kas atbilstīgi katrā no pusēm spēkā esošajiem tiesību aktiem vai praksei piedāvā iegūt augstākās izglītības kvalifikāciju vai diplomu neatkarīgi no nosaukuma;

                  2.

                  “apmācības iestāde” ir jebkura veida valsts, daļēji valsts vai privāta struktūra, kas neatkarīgi no nosaukuma saskaņā ar katrā no pusēm spēkā esošajiem tiesību aktiem un praksi plāno vai veic profesionālo izglītošanu vai apmācību, papildu profesionālo apmācību, piedāvā kvalifikācijas celšanas vai pārkvalificēšanas kursus, veicinot profesionālo kvalifikāciju, ko ir atzinušas kompetentās iestādes;

                  3.

                  “studenti” ir visas tās personas, kuras apmeklē mācību vai apmācības kursus vai programmas, ko īsteno šajā pantā definētās augstākās izglītības vai profesionalās izglītības iestādes, un kuras atzīst vai finansiāli atbalsta kompetentās iestādes;

                  4.

                  “jaunatne” ir tādu darbību jomas, kas ir saistītas ar neformālo izglītību un neobligātajām mācībām, kurās ir iesaistītas jaunatnes organizācijas un citas asociācijas, kā arī jaunatnes lietu speciālisti, vadītāji no jaunatnes vidus un citas personas, kas darbojas jaunatnes jomā vai saistībā to.

            3. Pants
      Mērķi
      1.   Šā nolīguma vispārīgie mērķi ir:

                  a)

                  veicināt savstarpēju sapratni starp eiropiešiem un kanādiešiem, arī sekmēt pilnīgākas valodu prasmes un vairot zināšanas par šo valstu kultūru un iestādēm;

                  b)

                  pilnveidot cilvēkresursu kvalitāti gan Eiropas Kopienā, gan Kanādā, veicinot vajadzīgo prasmju apguvi, lai pielāgotos izaicinājumiem, ko sniedz globālā, uz zināšanām balstītā ekonomika.

            2.   Šā nolīguma konkrētie mērķi ir šādi:

                  a)

                  stiprināt Eiropas Kopienas un Kanādas transatlantiskās sadarbības pievienotās vērtības dimensiju augstākajā izglītībā, apmācībā un jaunatnes jomā;

                  b)

                  veicināt transatlantiskās apmaiņas programmas gan starp Eiropas Savienības, gan Kanādas pilsoņiem;

                  c)

                  veicināt augstākās izglītības un apmācības iestāžu, kā arī jaunatnes struktūru un organizāciju attīstību;

                  d)

                  sekmēt un/vai uzlabot partnerības tādu ieinteresēto personu vidū, kuras Eiropas Kopienā un Kanādā aktīvi darbojas augstākās izglītības, apmācības un jaunatnes jomā;

                  e)

                  sasniedzot nolīguma vispārīgos mērķus, veicināt personu profesionālo attīstību;

                  f)

                  pilnveidot dialoga un apmaiņas iespējas jaunatnes politikas un jaunatnes darba jomā.

            3.   Šā nolīguma darbības mērķi ir šādi:

                  a)

                  atbalstīt sadarbību starp augstākās izglītības un apmācības iestādēm, lai sekmētu un attīstītu kopīgas studiju un/vai apmācības programmas un studentu mobilitāti;

                  b)

                  uzlabot transatlantiskās studentu mobilitātes kvalitāti, veicinot pārredzamību, savstarpēju kvalifikācijas, kā arī studiju un apmācības ilguma atzīšanu un, ja vajadzīgs, iespēju pārnest kredītpunktus;

                  c)

                  atbalstīt sadarbību starp tām valsts un privātām organizācijām, kuras aktīvi darbojas augstākās izglītības, apmācības un jaunatnes jomā, lai rosinātu diskusiju un pieredzes apmaiņu saistībā ar politikas jautājumiem;

                  d)

                  atbalstīt speciālistu (tostarp apmācības speciālistu) transatlantisko mobilitāti, lai uzlabotu savstarpējo izpratni un zināšanas par jautājumiem saistībā ar Eiropas Savienības un Kanādas attiecībām;

                  e)

                  atbalstīt sadarbību starp jaunatnes struktūrām un organizācijām, kā arī jaunatnes lietu speciālistiem, vadītājiem no jaunatnes vidus un citām personām, kas darbojas jaunatnes jomā, lai veicinātu paraugprakses apmaiņu un pilnveidotu sadarbības tīklus.

            4. Pants
      Principi
      Ar šo nolīgumu paredzēto sadarbību īsteno, pamatojoties uz šādiem principiem:

                  1)

                  pilnībā ievērot Eiropas Kopienas dalībvalstu pienākumus un augstākās izglītības un Kanādas provinču un apgabalu likumdevēja varu izglītības un apmācības jomā, kā arī augstākās izglītības un apmācības iestāžu autonomiju;

                  2)

                  veikt ar šo nolīgumu paredzētos pasākumus, gūstot samērīgu izdevīgumu;

                  3)

                  plaši piedalīties pasākumos dažādās Eiropas Kopienas dalībvalstīs un Kanādas provincēs un apgabalos;

                  4)

                  atzīt Eiropas Kopienas un Kanādas kultūras, sociālo un ekonomisko daudzveidību;

                  5)

                  uzlabot sadarbību starp Eiropas Kopienu un Kanādu un papildināmību ar divpusējām programmām starp Eiropas Kopienas dalībvalstīm un Kanādu, kā arī ar citām Eiropas Kopienas un Kanādas programmām un iniciatīvām augstākās izglītības, apmācības un jaunatnes jomā.

            5. Pants
      Sadarbība
      Programmu īsteno saskaņā ar pasākumiem, kas aprakstīti pielikumā, kurš ir šā nolīguma neatņemama sastāvdaļa.
      6. Pants
      Apvienotā komiteja
      1.   Ar šo izveido apvienoto komiteju. Tajā darbojas katras puses pārstāvji.
      2.   Apvienotās komitejas uzdevumi ir šādi:

                  a)

                  pārskatīt šajā nolīgumā paredzēto sadarbību;

                  b)

                  sniegt pusēm pārskatus par sadarbības līmeni, stāvokli un efektivitāti saskaņā ar ša nolīguma mērķiem un principiem;

                  c)

                  dalīties informācijā par jaunākajiem notikumiem, politikām, jaunākajām tendencēm vai novatorisku praksi saistībā ar augstāko izglītību, apmācību un jaunatnes jomu.

            3.   Apvienotā komiteja cenšas tikties katru otro gadu, šādas sanāksmes organizējot pārmaiņus Eiropas Savienībā un Kanādā. Citas sanāksmes var rīkot pēc savstarpējas vienošanās.
      4.   Apvienotās komitejas lēmumus pieņem vienprātīgi. Sanāksmes protokolu saskaņo tās personas, kuras katra puse ir iecēlusi, lai kopīgi vadītu sanāksmi, un to kopā ar ziņojumu dara pieejamu apvienotajai sadarbības komitejai, kas izveidota saskaņā ar 1976. gada pamatnolīgumu par tirdzniecisko un ekonomisko sadarbību starp Eiropas Kopienu un Kanādu, kā arī katras puses attiecīgajiem ministriem.
      7. Pants
      Uzraudzība un novērtēšana
      Programmu uzrauga un novērtē, attiecīgi sadarbojoties, tādējādi vajadzības gadījumā paredzot iespēju pārorientēt sadarbības pasākumus, ņemot vērā visas vajadzības vai iespējas, kas atklājušās to īstenojot.
      8. Pants
      Finansējums
      1.   Sadarbību īsteno, ievērojot piešķirto finansējumu un spēkā esošo tiesisko regulējumu, kā arī Eiropas Kopienas un Kanādas politikas un programmas. Finansēšanu veic, ievērojot atbilstīgu līdzekļu ieguldījumu starp pusēm.
      2.   Katra puse piešķir līdzekļus, lai nodrošinātu tiešu labumu:

                  —

                  Eiropas Kopienai, pilsoņiem kādā no Eiropas Kopienas dalībvalstīm vai personām, attiecībā uz kurām dalībvalsts ir atzinusi, ka tām ir oficiāls pastāvīgo iedzīvotāju statuss;

                  —

                  Kanādai, tās pilsoņiem un pastāvīgajiem iedzīvotājiem, kā noteikts Kanādas tiesību aktos.

            3.   Izmaksas, kas apvienotajai komitejai vai tās vārdā ir radušās, sedz tā puse, kuras attiecīgajam pārstāvim šīs izmaksas ir radušās. Izmaksas, izņemot ceļa un uzturēšanās izdevumus, kas tieši saistīti ar apvienotās komitejas sanāksmēm, sedz tā puse, kas organizē sanāksmi.
      9. Pants
      Personāla iebraukšana
      Katra puse ar vislielāko rūpību veic visu iespējamo, lai saskaņā ar attiecīgo tiesisko regulējumu veicinātu gan to otras puses darbinieku un studentu iebraukšanu attiecīgās valsts teritorijā un izbraukšanu no tās, kuri atbilstīgi šim nolīgumam iekļauti sadarbībā vai saistīti ar to, gan izmantojamo materiālu un aprīkojuma ievešanu un izvešanu.
      10. Pants
      Citi nolīgumi
      1.   Šis nolīgums neskar sadarbību, ko var veikt atbilstīgi citiem nolīgumiem starp pusēm.
      2.   Šis nolīgums neskar spēkā esošos vai turpmākos divpusējos nolīgumus starp atsevišķām Eiropas Kopienas dalībvalstīm un Kanādu tajās jomās, uz kurām tas attiecas.
      11. Pants
      Nolīguma teritoriālā piemērošana
      Šo nolīgumu piemēro, no vienas puses, teritorijās, kurās piemēro Eiropas Kopienas dibināšanas līgumu, un saskaņā ar minētajā līgumā izklāstītajiem noteikumiem, un, no otras puses, Kanādas teritorijā.
      12. Pants
      Nobeiguma noteikumi
      1.   Katra puse rakstiski paziņo otrai pusei, ka tā piekrīt šā nolīguma saistībām. Šis nolīgums stājas spēkā nākamā mēneša pirmajā dienā pēc tam, kad pēdējā no pusēm par to paziņo otrai pusei.
      2.   Šis nolīgums ir spēkā astoņus gadus, un to var pagarināt, pusēm rakstiski vienojoties.
      3.   Šo nolīgumu var grozīt, pusēm savstarpēji rakstiski vienojoties.
      4.   Nolīguma grozījumus vai termiņa pagarināšanu izdara rakstiski, un tie/tas stājas spēkā dienā, par kuru puses vienojas.
      5.   Katra no pusēm jebkurā laikā var izbeigt šo nolīgumu, par to rakstiski paziņojot divpadsmit mēnešus iepriekš. Šā nolīguma termiņa izbeigšanās vai tā izbeigšana neietekmē tādu pasākumu spēkā esību vai darbības laiku, kuri ir veikti atbilstīgi tam vai saistībām, kuras ir nodibinātas saskaņā ar šā nolīguma pielikumu.

         TO APLIECINOT, apakšā parakstījušies ir noslēguši šo nolīgumu.
         Nolīgums sastādīts Helsinkos 2006. gada 5. decembrī divos oriģināleksemplāros angļu, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, slovāku, slovēņu, somu, spāņu, ungāru, vācu un zviedru valodā, visi teksti ir vienlīdz autentiski.

               Por la Comunidad Europea

            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā
            Europos bendrijos vardu
            Az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Za Európske spoločenstvo
            Za Evropsko skupnost
            Euroopan yhteisön puolesta
            För Europeiska gemenskapens vägnar

               Por el Gobierno de Canadá

            Za vládu Kanady
            For Canadas regering
            Für die Regierung Kanadas
            Kanada valitsuse nimel
            Για την Κυβέρνηση του Καναδά
            For the Government of Canada
            Pour le gouvernement du Canada
            Per il governo del Canada
            Kanādas valdības vārdā
            Kanados Vyriausybės vardu
            Kanada Kormánya részéről
            Għall-Gvern tal-Kanada
            Voor de Regering van Canada
            W imieniu Rządu Kanady
            Pelo Governo do Canadá
            Za vládu Kanady
            Za vlado Kanade
            Kanadan hallituksen puolesta
            För Kanadas regering

         PIELIKUMS
         RĪCĪBAS
         1.   Rīcība augstākās izglītības un apmācības jomā
         1.1.   Puses sniedz atbalstu augstākās izglītības un apmācības iestādēm, kuras veido kopīgus EK un Kanādas konsorcijus, lai veiktu kopīgus projektus augstākās izglītības un apmācības jomā.
         1.2.   Katrs kopīgais konsorcijs jāveido, izmantojot daudzpusīgu partnerību, kurā ir iestādes no vismaz divām Eiropas Kopienas dalībvalstīm un vismaz diviem Kanādas apgabaliem vai teritorijām.
         1.3.   Kopīgos konsorciju pasākumos parasti jāietver studentu transatlantiskā mobilitāte, īstenojot kopīgas studiju programmas, savstarpēja kredītpunktu atzīšana, valodas un kultūras apguve, paritātes nolūkā darbojoties abos virzienos.
         1.4.   Prioritārās un par veicinamām atzītās tematiskās jomas, kurās sadarbojas EK un Kanādas konsorciji, savstarpēji saskaņo ar katras puses attiecīgajām iestādēm.
         1.5.   Puses var sniegt finansiālu atbalstu studentu mobilitātei tādiem kopīgiem augstākās izglītības un/vai profesionālās izglītības iestāžu konsorcijiem, kuriem ir izcili sasniegumi pušu finansēto kopīgu projektu īstenošanā.
         2.   Rīcība jaunatnes jomā
         Puses var finansiāli atbalstīt pasākumus, kuros piedalās jaunatnes struktūras, organizācijas, jaunatnes lietu speciālisti, vadītaji no jaunatnes vidus un citas personas, kas darbojas jaunatnes jomā. Šo pasākumu klāstā varētu būt būtu semināri, apmācības kursi, praktiskā apmācība/pieredzes apmaiņa un izpētes vizītes par mērķtiecīgi izvēlētām tēmām, piemēram, pilsonība, kultūras daudzveidība, sabiedriskais darbs/brīvprātīgo darbs un neformālās izglītības atzīšana.
         3.   Papildu rīcības
         3.1.   Puses saskaņā ar šā nolīguma mērķiem var atbalstīt ierobežotu skaitu papildu pasākumu, tostarp pieredzes apmaiņas un paraugprakses, apvienojot līdzekļus un elektroniskās datu apstrādes materiālus augstākās izglītības, apmācības un jaunatnes jomā.
         3.2.   Puses var finansiāli atbalstīt uz politiku orientētus pasākumus, kuros piedalās organizācijas, kas darbojas augstakās izglītības, apmācības un jaunatnes jomā. Šie pasākumi var būt pētījumi, konferences, semināri, komandas darbs, profesionālās izaugsmes darbsemināri, salīdzinošā novērtēšana, un tie skar augstākās izglītības un profesionālās izglītības horizontālos jautājumus, tostarp kvalifikācijas atzīšanu un kredītpunktu pārnesi saskaņā ar Eiropas Kredītpunktu pārneses sistēmu (ECTS).
         3.3.   Puses var finansiāli atbalstīt tādu speciālistu (tostarp augstskolu beidzēju un apmācības speciālistu) mobilitāti, kuri vēlas beigt īslaicīgas studijas vai apmācības programmas, lai vairotu pieredzi EK un Kanādas attiecību īpaši svarīgās jomās, ko puses nosaka.
         3.4.   Puses var finansiāli atbalstīt arī absolventu asociāciju, kurā darbojas studenti, kas ir piedalījušies ES un Kanādas īstenotajās konsorciju programmās augstākās izglītības un profesionālās izglītības jomā. Šo absolventu asociāciju var vadīt viena vai vairākas organizācijas, ko puses kopīgi nosaka.
         Rīcību pārvaldība
         1.   Katra puse var finansiāli atbalstīt šajā nolīgumā paredzētos pasākumus.
         2.   Šo rīcību pārvaldību īsteno katras puses kompetentās amatpersonas. Šie uzdevumi var būt:

                     —

                     lemt par noteikumiem un kārtību, kādā iesniedzami priekšlikumi, arī sagatavot vienotas pamatnostādnes priekšlikumu iesniedzējiem;

                     —

                     sastādīt grafiku, pēc kura publicē uzaicinājumus iesniegt priekšlikumus, kā arī noteikt to iesniegšanas un atlases termiņus;

                     —

                     sniegt informāciju par šajā nolīgumā paredzētajiem pasākumiem un to īstenošanu;

                     —

                     iecelt augstskolu konsultantus un ekspertus, lai sniegtu arī neatkarīgu priekšlikuma novērtējumu;

                     —

                     sniegt ieteikumus katras puses attiecīgajām iestādēm par to, kurus projektus finansēt;

                     —

                     pārvaldīt finanses;

                     —

                     veicināt vienotu pieeju pasākumu uzraudzībai un novērtēšanai.

               3.   Parasti Eiropas Kopiena sniegs atbalstu (arī stipendijas) EK projektos iesaistītajiem partneriem; Kanāda atbalstīs Kanādas projektu partnerus.
         Tehniskā atbalsta pasākumi
         Puses piešķir līdzekļus pakalpojumu iepirkšanai, lai nodrošinātu nolīguma optimālu īstenošanu; puses jo īpaši var organizēt seminārus, konferences vai citas ekspertu sanāksmes, vadīt novērtēšanu, sagatavot publikācijas vai izplatīt attiecīgu informāciju.


title: Padomes Lēmums (ES) 2015/2400 (2015. gada 8. decembris) par to, lai Eiropas Savienības vārdā noslēgtu grozījumu protokolu Nolīgumam starp Eiropas Kopienu un Šveices Konfederāciju, ar kuru nodrošina pasākumus, kas ir līdzvērtīgi tiem pasākumiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli

text:
               19.12.2015

               LV

               Eiropas Savienības Oficiālais Vēstnesis

               L 333/10

         PADOMES LĒMUMS (ES) 2015/2400
   (2015. gada 8. decembris)
   par to, lai Eiropas Savienības vārdā noslēgtu grozījumu protokolu Nolīgumam starp Eiropas Kopienu un Šveices Konfederāciju, ar kuru nodrošina pasākumus, kas ir līdzvērtīgi tiem pasākumiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 115. pantu saistībā ar 218. panta 6. punkta b) apakšpunktu un 218. panta 8. punkta otro daļu,
   ņemot vērā Eiropas Komisijas priekšlikumu,
   ņemot vērā Eiropas Parlamenta atzinumu,
   tā kā:

               (1)

               Saskaņā ar Padomes Lēmumu (ES) 2015/860 (1) grozījumu protokols Nolīgumam starp Eiropas Kopienu un Šveices Konfederāciju, ar kuru nodrošina pasākumus, kas ir līdzvērtīgi tiem pasākumiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli, tika parakstīts 2015. gada 27. maijā, ņemot vērā tā noslēgšanu vēlāk.

               (2)

               Sarunu rezultātā izstrādātais grozījumu protokola teksts pienācīgi atspoguļo Padomes izdotās sarunu norādes, jo tas saskaņo nolīgumu ar jaunākajām norisēm starptautiskā līmenī attiecībā uz automātisku informācijas apmaiņu, proti, Ekonomiskās sadarbības un attīstības organizācijas (ESAO) izstrādāto finanšu konta informācijas nodokļu jomā automātiskas apmaiņas globālo standartu. Savienība, tās dalībvalstis un Šveices Konfederācija aktīvi piedalījās ESAO darbā. Nolīguma teksts, kas grozīts ar grozījumu protokolu, ir juridiskais pamats globālā standarta īstenošanai Savienības un Šveices Konfederācijas attiecībās.

               (3)

               Grozījumu protokols būtu jāapstiprina Savienības vārdā,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts grozījumu protokols Nolīgumam starp Eiropas Kopienu un Šveices Konfederāciju, ar kuru nodrošina pasākumus, kas ir līdzvērtīgi tiem pasākumiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli.
   Grozījumu protokola teksts ir pievienots šim lēmumam.
   2. pants
   1.   Padomes priekšsēdētājs Savienības vārdā sniedz grozījumu protokola 2. panta 1. punktā paredzēto paziņojumu (2).
   2.   Komisija informē Šveices Konfederāciju un dalībvalstis par paziņojumiem, kas saskaņā ar 1. panta 1. punkta d) apakšpunktu Nolīgumā starp Eiropas Savienību un Šveices Konfederāciju par finanšu konta informācijas automātisku apmaiņu nolūkā uzlabot nodokļu saistību izpildi starptautiskā līmenī sniegti izpildot grozījumu protokolu.
   3. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.

      Briselē, 2015. gada 8. decembrī

            Padomes vārdā –

            priekšsēdētājs

         P. GRAMEGNA

      (1)  Padomes Lēmums (ES) 2015/860 (2015. gada 26. maijs) par to, lai Eiropas Savienības vārdā parakstītu grozījumu protokolu Nolīgumam starp Eiropas Kopienu un Šveices Konfederāciju, ar kuru nodrošina pasākumus, kas ir līdzvērtīgi tiem pasākumiem, kuri noteikti Padomes Direktīvā 2003/48/EK par tādu ienākumu aplikšanu ar nodokļiem, kas gūti kā procentu maksājumi par uzkrājumiem (OV L 136, 3.6.2015., 5. lpp.).

      (2)  Grozījumu protokola spēkā stāšanās dienu Padomes Ģenerālsekretariāts publicēs Eiropas Savienības Oficiālajā Vēstnesī.


title: Eiropas Parlamenta un Padomes Lēmums Nr. 284/2010/ES ( 2010. gada 25. marts ), ar kuru groza Lēmumu Nr. 1672/2006/EK, ar ko izveido Kopienas Nodarbinātības un sociālās solidaritātes programmu – Progress

text:
               7.4.2010

               LV

               Eiropas Savienības Oficiālais Vēstnesis

               L 87/6

         EIROPAS PARLAMENTA UN PADOMES LĒMUMS Nr. 284/2010/ES
   (2010. gada 25. marts),
   ar kuru groza Lēmumu Nr. 1672/2006/EK, ar ko izveido Kopienas Nodarbinātības un sociālās solidaritātes programmu – Progress
   EIROPAS PARLAMENTS UN EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 19. panta 2. punktu, 149. pantu un 153. panta 2. punkta a) apakšpunktu,
   ņemot vērā Eiropas Komisijas priekšlikumu,
   ņemot vērā Eiropas Ekonomikas un sociālo lietu komitejas atzinumu (1),
   ņemot vērā Reģionu komitejas atzinumu (2),
   saskaņā ar parasto likumdošanas procedūru (3),
   tā kā:

               (1)

               Komisija 2009. gada 3. jūnijā pieņēma paziņojumu “Kopīgā apņemšanās nodarbinātībai”, kura mērķis ir pastiprināt sadarbību starp Eiropas Savienību un dalībvalstīm, kā arī starp ES sociālajiem partneriem šādu triju prioritāšu jomā: saglabāt nodarbinātību, radīt jaunas darba vietas un veicināt mobilitāti, uzlabot prasmes un pielāgot tās darba tirgus vajadzībām, un radīt vairāk iespēju piekļuvei nodarbinātībai.

               (2)

               Lai radītu jaunas iespējas bezdarbniekiem un pavērtu ceļu uz uzņēmējdarbību Eiropas visneaizsargātākajām iedzīvotāju grupām, tostarp sievietēm un jauniešiem, Komisija kopīgā iniciatīvā ar starptautiskām finanšu iestādēm, jo īpaši Eiropas Investīciju bankas grupu, ir ierosinājusi jaunu mikrofinansēšanas instrumentu, ar ko veicina nodarbinātību un sociālu iekļaušanu; instruments paredzēts, lai palīdzētu veidot mikrouzņēmumus un sociālu ekonomiku.

               (3)

               Saskaņā ar 2006. gada 17. maija Iestāžu nolīgumu starp Eiropas Parlamentu, Padomi un Komisiju par budžeta disciplīnu un pareizu finanšu pārvaldību (4) būtu jāpārdala Kopienas Nodarbinātības un sociālās solidaritātes programmas – Progress, kas izveidota ar Eiropas Parlamenta un Padomes Lēmumu Nr. 1672/2006/EK (5), līdzekļi, lai finansētu jauno Eiropas Progresa mikrofinansēšanas instrumentu nodarbinātībai un sociālajai iekļaušanai, kas izveidots ar Eiropas Parlamenta un Padomes Lēmumu Nr. 283/2010/ES (6).

               (4)

               Pēc visu iespēju izskatīšanas programmas “Progress” līdzekļus EUR 60 miljonu apmērā piešķir jaunajam Eiropas mikrofinansēšanas instrumentam nodarbinātībai un sociālajai iekļaušanai, kas pazīstams kā Eiropas Progresa mikrofinansēšanas instruments.

               (5)

               Attiecīgi būtu jāgroza Lēmums Nr. 1672/2006/EK,

         IR PIEŅĒMUŠI ŠĀDU LĒMUMU.
   1. pants
   Lēmuma (EK) Nr. 1672/2006/EK 17. panta 1. punktu aizstāj ar šādu punktu:

      “1.   Finansējums šajā lēmumā minēto Savienības darbību īstenošanai laikposmam no 2007. gada 1. janvāra līdz 2013. gada 31. decembrim ar šo ir noteikts EUR 683 250 000.”

   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2010. gada 25. martā

            Eiropas Parlamenta vārdā –

            priekšsēdētājs

         J. BUZEK

            Padomes vārdā –

            priekšsēdētājs

         D. LÓPEZ GARRIDO

      (1)  OV C 318, 23.12.2009., 84. lpp.

      (2)  Atzinums sniegts 2009. gada 7. oktobrī (Oficiālajā Vēstnesī vēl nav publicēts).

      (3)  Eiropas Parlamenta 2010. gada 11. februāra Nostāja (Oficiālajā Vēstnesī vēl nav publicēta) un Padomes 2010. gada 8. marta lēmums.

      (4)  OV C 139, 14.6.2006., 1. lpp.

      (5)  OV L 315, 15.11.2006., 1. lpp.

      (6)  Skatīt šā Oficiālā Vēstneša 1. lappusi.


title: 2011/10/ES: Eiropas Centrālās bankas Lēmums ( 2010. gada 25. novembris ) par to, kā pagaidām sadala Eiropas Centrālās bankas ienākumus no apgrozībā esošajām euro banknotēm un vērtspapīru tirgu programmas ietvaros nopirktajiem vērtspapīriem (ECB/2010/24)

text:
               11.1.2011

               LV

               Eiropas Savienības Oficiālais Vēstnesis

               L 6/35

         EIROPAS CENTRĀLĀS BANKAS LĒMUMS
   (2010. gada 25. novembris)
   par to, kā pagaidām sadala Eiropas Centrālās bankas ienākumus no apgrozībā esošajām euro banknotēm un vērtspapīru tirgu programmas ietvaros nopirktajiem vērtspapīriem
   (pārstrādāta versija)
   (ECB/2010/24)
   (2011/10/ES)
   EIROPAS CENTRĀLĀS BANKAS PADOME,
   ņemot vērā Eiropas Centrālo banku sistēmas un Eiropas Centrālās bankas Statūtus (turpmāk – “ECBS Statūti”) un jo īpaši to 33. pantu,
   tā kā:

               (1)

               2005. gada 17. novembra Lēmums ECB/2005/11 par Eiropas Centrālās bankas ienākuma no apgrozībā esošajām euro banknotēm sadali iesaistīto dalībvalstu centrālajām bankām (1) būtiski jāgroza, lai ņemtu vērā to Eiropas Centrālās bankas (ECB) ienākumu sadali, kuri gūti no vērtspapīriem, kas nopirkti saskaņā ar 2010. gada 14. maija Lēmumu ECB/2010/5, ar ko izveido vērtspapīru tirgu programmu (2). Tas jāpārstrādā skaidrības nolūkā.

               (2)

               2010. gada 13. decembra Lēmums ECB/2010/29 par euro banknošu emisiju (3) nosaka apgrozībā esošo euro banknošu sadali NCB proporcionāli to apmaksātajām daļām ECB kapitālā. Lēmuma ECB/2010/29 4. pants un tā pielikums piešķir ECB 8 % no apgrozībā esošo euro banknošu kopējās vērtības. ECB proporcionāli NCB daļām parakstītā kapitāla atslēgā ir Eurosistēmas iekšējās prasības pret NCB, kuru vērtība ir līdzvērtīga tās emitēto euro banknošu vērtībai.

               (3)

               Saskaņā ar 2. panta 2. punktu 2010. gada 25. novembra Lēmumā ECB/2010/23 par dalībvalstu, kuru valūta ir euro, nacionālo centrālo banku monetāro ienākumu sadali (4) atlīdzību par Eurosistēmas iekšējiem atlikumiem, kas saistīti ar euro banknotēm apgrozībā, maksā pēc atsauces likmes. Saskaņā ar Lēmuma ECB/2010/23 2. panta 3. punktu norēķinus par šo atlīdzību veic, izmantojot TARGET2 maksājumus.

               (4)

               Lēmuma ECB/2010/23 7. apsvērums nosaka, ka ienākumi, kas ECB uzkrājas par atlīdzību par tās Eurosistēmas iekšējām prasībām pret NCB, kas saistītas ar tās daļu no euro banknotēm apgrozībā, saskaņā ar ECB Padomes lēmumiem parasti sadala NCB proporcionāli to daļām parakstītā kapitāla atslēgā tajā finanšu gadā, kurā ienākumi uzkrājušies.

               (5)

               Tāpat ECB ienākumi no vērtspapīriem, kas nopirkti vērtspapīru tirgu programmas ietvaros (VTP), parasti jāsadala NCB proporcionāli to daļām parakstītā kapitāla atslēgā tajā finanšu gadā, kurā ienākumi uzkrājušies.

               (6)

               Sadalot ECB ienākumus no euro banknotēm apgrozībā un ECB ienākumus no VTP vērtspapīriem, ECB ņem vērā savu gada finanšu rezultāta aplēsi, kurā paredzēta vajadzība piešķirt līdzekļus valūtas kursa riska, procentu likmju riska, kredītriska un zelta cenas riska uzkrājumam un iespēja izmantot uzkrājumus, kas var būt nepieciešami, lai segtu sagaidāmos izdevumus.

               (7)

               Nosakot ECB tīro peļņu, ko pārskaita vispārējo rezervju fondā saskaņā ar ECBS Statūtu 33.1. pantu, ECB Padomei jāņem vērā, ka peļņas daļa, kura atbilst ienākumiem no euro banknotēm apgrozībā un ienākumiem no VTP vērtspapīriem, pilnā apmērā jāsadala NCB,

         IR PIEŅĒMUSI ŠĀDU LĒMUMU.
   1. pants
   Definīcijas
   Šajā lēmumā:
   a)   “NCB”: tās dalībvalsts nacionālā centrālā banka, kuras valūta ir euro;
   b)   “Eurosistēmas iekšējie atlikumi, kas saistīti ar euro banknotēm apgrozībā”: prasības un saistības, kas radušās starp NCB un ECB un starp kādu no NCB un pārējām NCB, piemērojot Lēmuma ECB/2010/29 4. pantu;
   c)   “ECB ienākumi no euro banknotēm apgrozībā”: ienākumi, kas ECB uzkrājas par atlīdzību par tās Eurosistēmas iekšējām prasībām pret NCB, kas saistītas ar tās daļu no euro banknotēm apgrozībā, piemērojot Lēmuma ECB/2010/23 2. pantu;
   d)   “ECB ienākumi no VTP vērtspapīriem”: neto ienākumi no vērtspapīriem, ko ECB saskaņā ar Lēmumu ECB/2010/5 nopirkusi VTP ietvaros.
   2. pants
   ECB ienākumu no euro banknotēm apgrozībā un ECB ienākumu no VTP vērtspapīriem pagaidu sadale
   1.   ECB ienākumi no banknotēm apgrozībā un ECB ienākumi no VTP vērtspapīriem NCB pienākas tajā pašā gadā, kurā tie uzkrājušies, un tos NCB sadala proporcionāli NCB apmaksātajām daļām ECB parakstītajā kapitālā.
   2.   ECB savus ienākumus no euro banknotēm apgrozībā, kas uzkrājušies katru finanšu gadu, NCB sadala nākošā gada otrajā darbadienā.
   3.   ECB savus ienākumus no VTP vērtspapīriem, kas uzkrājušies katru finanšu gadu, NCB sadala nākošā gada otrajā darbadienā.
   4.   ECB ienākumu no banknotēm summu, balstoties uz ECBS Statūtiem, var samazināt ar ECB Padomes lēmumu, ņemot vērā ECB izdevumus saistībā ar euro banknošu emisiju un apstrādi.
   3. pants
   Atkāpe no 2. panta
   Atkāpjoties no 2. panta:

               1.

               ECB Padome pirms finanšu gada beigām lemj par ECB ienākumu no VTP vērtspapīriem vai to daļas un, vajadzības gadījumā, ECB ienākumu no euro banknotēm apgrozībā vai to daļas paturēšanu, ciktāl tas vajadzīgs, lai nodrošinātu, ka sadalīto ienākumu summa nav lielāka par ECB tīro peļņu šajā gadā. Šādus lēmumus pieņem, ja, balstoties uz ECB valdes pamatotu aplēsi, ECB Padome sagaida, ka ECB gadā kopā būs zaudējumi vai ka tai būs gada tīrā peļņa, kas ir mazāka nekā ECB ienākumu no euro banknotēm apgrozībā aplēstā summa vai ECB ienākumu no VTP vērtspapīriem aplēstā summa.

               2.

               ECB Padome pirms finanšu gada beigām var lemt par ECB ienākumu no VTP vērtspapīriem vai to daļas un, vajadzības gadījumā, ECB ienākumu no euro banknotēm apgrozībā vai to daļas pārskaitīšanu uzkrājumā valūtas kursa riskam, procentu likmju riskam, kredītriskam un zelta cenu riskam.

         4. pants
   Atcelšana
   Ar šo atceļ Lēmumu ECB/2005/11. Atsauces uz atcelto lēmumu uzskata par atsaucēm uz šo lēmumu.
   5. pants
   Stāšanās spēkā
   Šis lēmums stājas spēkā 2010. gada 31. decembrī.

      Frankfurtē pie Mainas, 2010. gada 25. novembrī

            ECB prezidents

         Jean-Claude TRICHET

      (1)  OV L 311, 26.11.2005., 41. lpp.

      (2)  OV L 124, 20.5.2010., 8. lpp.

      (3)  Oficiālajā Vēstnesī vēl nav publicēts.

      (4)  Oficiālajā Vēstnesī vēl nav publicēts.


title: 2010/128/CFSP: Padomes Lēmums 2010/128/KĀDP ( 2010. gada 1. marts ), ar kuru groza Kopējo nostāju 2003/495/KĀDP, kas attiecas uz Irāku

text:
               2.3.2010

               LV

               Eiropas Savienības Oficiālais Vēstnesis

               L 51/22

         PADOMES LĒMUMS 2010/128/KĀDP
   (2010. gada 1. marts),
   ar kuru groza Kopējo nostāju 2003/495/KĀDP, kas attiecas uz Irāku
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Padome 2003. gada 7. jūlijā pieņēma Kopējo nostāju 2003/495/KĀDP, kas attiecas uz Irāku (1), īstenojot Apvienoto Nāciju Organizācijas Drošības padomes (ANO DP) Rezolūciju 1483 (2003).

               (2)

               ANO DP 2009. gada 21. decembrī pieņēma Rezolūciju 1905 (2009), ar kuru tā nolēma, inter alia, līdz 2010. gada 31. decembrim pagarināt pasākumus attiecībā uz tādu ieņēmumu noguldīšanu Irākas Attīstības fondā, kas gūti no Irākas naftas, naftas produktu un dabas gāzes eksporta, un attiecībā uz dažu Irākas īpašumu imunitāti tiesvedībā, kā izklāstīts ANO DP Rezolūcijās 1483 (2003) un 1546 (2004).

               (3)

               Tādēļ attiecīgi būtu jāgroza Kopējā nostāja 2003/495/KĀDP.

               (4)

               Lai īstenotu konkrētus pasākumus, ir vajadzīga turpmāka Savienības rīcība,

         IR PIEŅĒMUSI ŠO LĒMUMU.
   1. pants
   Ar šo Kopējo nostāju 2003/495/KĀDP groza šādi:
   7. panta otro daļu aizstāj ar šādu daļu:

      “Šīs kopējās nostājas 4. un 5. pantu piemēro līdz 2010. gada 31. decembrim.”.

   2. pants
   Šis lēmums stājas spēkā tā pieņemšanas dienā.
   3. pants
   Šo lēmumu publicē Eiropas Savienības Oficiālajā Vēstnesī.

      Briselē, 2010. gada 1. martā

            Padomes vārdā –

            priekšsēdētājs

         D. LÓPEZ GARRIDO

      (1)  OV L 169, 8.7.2003., 72. lpp.


title: Padomes Lēmums (KĀDP) 2015/2249 (2015. gada 3. decembris), ar ko groza Lēmumu 2014/486/KĀDP par Eiropas Savienības padomdevēju misiju civilās drošības sektora reformai Ukrainā (EUAM Ukraine)

text:
               4.12.2015

               LV

               Eiropas Savienības Oficiālais Vēstnesis

               L 318/38

         PADOMES LĒMUMS (KĀDP) 2015/2249
   (2015. gada 3. decembris),
   ar ko groza Lēmumu 2014/486/KĀDP par Eiropas Savienības padomdevēju misiju civilās drošības sektora reformai Ukrainā (EUAM Ukraine)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2014. gada 22. jūlijā pieņēma Lēmumu 2014/486/KĀDP (1) par Eiropas Savienības padomdevēju misiju civilās drošības sektora reformai Ukrainā (EUAM Ukraine).

               (2)

               Ar Lēmumu 2014/800/KĀDP (2) Padome 2014. gada 17. novembrī nolēma sākt EUAM Ukraine2014. gada 1. decembrī un grozīt Lēmumu 2014/486/KĀDP, lai nodrošinātu EUAM Ukraine ar finanšu atsauces summu laikposmam līdz 2015. gada 30. novembrim.

               (3)

               Lēmums 2014/486/KĀDP būtu jāgroza, lai paredzētu finanšu atsauces summu laikposmam no 2015. gada 1. decembra līdz 2016. gada 30. novembrim.

               (4)

               Turklāt Lēmums 2014/486/KĀDP būtu jāgroza, lai EUAM Ukraine pilnvaras pagarinātu par vienu gadu,

         IR PIEŅĒMUSI ŠO LĒMUMU.
   1. pants
   Ar šo Lēmumu 2014/486/KĀDP groza šādi:

               1)

               lēmuma 14. panta 1. punktam pievieno šādu daļu:
               “Finanšu atsauces summa, kas paredzēta, lai ar EUAM Ukraine saistītus izdevumus segtu laikposmā no 2015. gada 1. decembra līdz 2016. gada 30. novembrim, ir EUR 14 400 000.”;

               2)

               lēmuma 19. panta otro daļu aizstāj ar šādu:
               “To piemēro līdz 2017. gada 30. novembrim.”

         2. pants
   Šis lēmums stājas spēkā tā pieņemšanas dienā.
   To piemēro no 2015. gada 1. decembra.

      Briselē, 2015. gada 3. decembrī

            Padomes vārdā –

            priekšsēdētājs

         F. BRAZ

      (1)  Padomes Lēmums 2014/486/KĀDP (2014. gada 22. jūlijs) par Eiropas Savienības padomdevēju misiju civilās drošības sektora reformai Ukrainā (EUAM Ukraine) (OV L 217, 23.7.2014., 42. lpp.).

      (2)  Padomes Lēmums 2014/800/KĀDP (2014. gada 17. novembris) par Eiropas Savienības padomdevējas misijas civilās drošības sektora reformai Ukrainā (EUAM Ukraine) sākšanu un Lēmuma 2014/486/KĀDP grozīšanu (OV L 331, 18.11.2014., 24. lpp.).


title: Padomes Lēmums 2014/853/KĀDP ( 2014. gada 8. oktobris ) par to, lai Savienības vārdā parakstītu un noslēgtu Nolīgumu vēstuļu apmaiņas veidā starp Eiropas Savienību un Mali Republiku par Eiropas Savienības KDAP misijas Mali ( EUCAP Sahel Mali ) statusu

text:
               29.11.2014

               LV

               Eiropas Savienības Oficiālais Vēstnesis

               L 344/1

         PADOMES LĒMUMS 2014/853/KĀDP
   (2014. gada 8. oktobris)
   par to, lai Savienības vārdā parakstītu un noslēgtu Nolīgumu vēstuļu apmaiņas veidā starp Eiropas Savienību un Mali Republiku par Eiropas Savienības KDAP misijas Mali (EUCAP Sahel Mali) statusu
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 37. pantu saistībā ar Līguma par Eiropas Savienības darbību 218. panta 5. un 6. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2014. gada 15. aprīlī pieņēma Lēmumu 2014/219/KĀDP (1) par Eiropas Savienības KDAP misiju Mali (EUCAP Sahel Mali).

               (2)

               Pēc tam, kad Padome 2014. gada 15. aprīlī pieņēma lēmumu, ar ko pilnvaroja sākt sarunas, Savienības Augstā pārstāve ārlietās un drošības politikas jautājumos saskaņā ar Līguma par Eiropas Savienību 37. pantu risināja sarunas par nolīgumu vēstuļu apmaiņas veidā starp Eiropas Savienību un Mali Republiku par EUCAP Sahel Mali statusu.

               (3)

               Nolīgums vēstuļu apmaiņas veidā būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums vēstuļu apmaiņas veidā starp Eiropas Savienību un Mali Republiku par KDAP misijas Mali (EUCAP Sahel Mali) statusu.
   Nolīguma vēstuļu apmaiņas veidā teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas parakstīt attiecīgo vēstuli, lai Savienībai rastos saistības.
   3. pants
   Šis lēmums stājas spēkā tā pieņemšanas dienā.

      Luksemburgā, 2014. gada 8. oktobrī

            Padomes vārdā –

            priekšsēdētājs

         M. LUPI

      (1)  Padomes Lēmums 2014/219/KĀDP (2014. gada 15. aprīlis) par Eiropas Savienības KDAP misiju Mali (EUCAP Sahel Mali) (OV L 113, 16.4.2014., 21. lpp.).


title: 2008/76/EK: Padomes Lēmums ( 2008. gada 21. janvāris ) attiecībā uz Kopienas nostāju Starptautiskajā Kakao padomē par 2001. gada Starptautiskās vienošanās par kakao pagarināšanu

text:
               26.1.2008

               LV

               Eiropas Savienības Oficiālais Vēstnesis

               L 23/27

      PADOMES LĒMUMS

   (2008. gada 21. janvāris)
   attiecībā uz Kopienas nostāju Starptautiskajā Kakao padomē par 2001. gada Starptautiskās vienošanās par kakao pagarināšanu
   (2008/76/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 133. pantu saistībā ar 300. panta 2. punkta otro daļu,
   ņemot vērā Komisijas priekšlikumu (1),
   tā kā:

               (1)

               2001. gada Starptautiskā vienošanās par kakao ir parakstīta un noslēgta Eiropas Kopienas vārdā 2002. gada 18. novembrī ar Padomes Lēmumu 2002/970/EK (2).

               (2)

               Saskaņā ar 63. panta 1. un 3. punkta noteikumiem 2001. gada Starptautiskās vienošanās par kakao termiņš beidzas 2008. gada 30. septembrī, ja vien to nepagarina pēc šā datuma ar Starptautiskās kakao padomes lēmumu uz vienu vai vairākiem periodiem, kas kopā nepārsniedz četrus gadus.

               (3)

               Šīs vienošanās pagarināšana ir Eiropas Kopienas interesēs.

               (4)

               Būtu jānosaka Eiropas Kopienas nostāja Starptautiskajā Kakao padomē,

         IR NOLĒMUSI ŠĀDI.
   Vienīgais pants
   Eiropas Kopienas nostāja Starptautiskajā Kakao padomē ir balsot par 2001. gada Starptautiskās vienošanās par kakao pagarināšanu uz vienu vai diviem periodiem, kas kopā nepārsniedz četrus gadus, un paziņot par šo pagarinājumu Apvienoto Nāciju Organizācijas ģenerālsekretāram.

      Briselē, 2008. gada 21. janvārī.

            Padomes vārdā —

            priekšsēdētājs

         I. JARC

      (1)  OV C 4, 9.1.2008., 6. lpp.

      (2)  OV L 342, 17.12.2002., 1. lpp.


title: Komisijas Lēmums ( 2010. gada 14. oktobris ) Darba atsākšana Eiropas Savienības autobūves nozares konkurētspējas un ilgtspējīgas izaugsmes augsta līmeņa darba grupā CARS 21

text:
               16.10.2010

               LV

               Eiropas Savienības Oficiālais Vēstnesis

               C 280/32

         KOMISIJAS LĒMUMS
   (2010. gada 14. oktobris)
   Darba atsākšana Eiropas Savienības autobūves nozares konkurētspējas un ilgtspējīgas izaugsmes augsta līmeņa darba grupā CARS 21

   2010/C 280/08
   EIROPAS KOMISIJA,
   ņemot vērā Līgumu par Eiropas Savienības darbību,
   tā kā:

               (1)

               Ar Līguma 173. pantu Eiropas Savienībai un dalībvalstīm ir uzticēts uzdevums nodrošināt vajadzīgos apstākļus Savienības rūpniecības konkurētspējai. LESD 191. pantā noteikts, ka Savienības politika attiecībā uz vidi palīdz sekmēt pasākumus, kas paredzēti, lai saglabātu, aizsargātu un uzlabotu vides kvalitāti un cīnītos pret klimata pārmaiņām.

               (2)

               Komisijas rūpniecības politikā procesu CARS 21 (“Konkurētspējīgas autobūves nozares tiesiskais regulējums 21. gadsimtam”) pirmoreiz sāka 2005. gadā, un tajā sniedza īstermiņa, vidēja termiņa un ilgtermiņa ieteikumus par valsts politiku saistībā ar Eiropas Savienības autobūves nozares tiesisko regulējumu, kurš stiprina konkurētspēju un nodarbinātību un vienlaikus turpina uzlabot drošuma un vides sniegumu par patērētājiem pieejamām cenām.

               (3)

               Paziņojumā “EIROPA 2020. Stratēģija gudrai, ilgtspējīgai un integrējošai izaugsmei” (1) Komisija izklāsta priekšlikumus ar mērķi modernizēt transporta nozari un minimalizēt tās radītās oglekļa emisijas, kā arī veicināt jaunas tehnoloģijas, tostarp elektriskos automobiļus. Pamatiniciatīva “Rūpniecības politika globalizācijas laikmetā” paredzēta, lai izveidotu rūpniecības politiku, kas Eiropā radītu vislabākos apstākļus spēcīgas, konkurētspējīgas un daudzveidīgas rūpniecības bāzes uzturēšanai un pilnveidošanai, un lai veicinātu ilgtspēju, atbalstot ražošanas nozaru pāreju uz efektīvāku enerģijas un resursu izmantošanu. Pamatiniciatīva “Resursu ziņā efektīva Eiropa” sekmēs daudzus dažādus infrastruktūras pasākumus, piemēram, elektroenerģijas mobilitātes tīkla infrastruktūru izvēršanu, satiksmes inteliģentu pārvaldību un it īpaši pasākumus, kas sekmē jaunas tehnoloģijas, tostarp elektriskos automobiļu un hibrīdautomobiļus.

               (4)

               Komisijas paziņojumā “Eiropas tīru un energoefektīvu transportlīdzekļu stratēģija” (2) definēti īstermiņa un ilgtermiņa mērķi atbalstīt pētniecību un inovācijas, lai rastu enerģijas ražošanas un sadales risinājumus, sekmētu nodarbinātību un rosinātu patērētājus pavērt tirgus iespējas “zaļajiem” transportlīdzekļiem.

               (5)

               Tāpēc, pamatojoties uz CARS 21 procesu, ir jāizveido Eiropas Savienības autobūves nozares konkurētspējas un ilgtspējīgas izaugsmes ekspertu grupa, un ir jānosaka tās uzdevumi un struktūra.

               (6)

               Grupa palīdzēs noteikt Eiropas Savienības līmeņa un valsts līmeņa politikas virzienus un pasākumus un citam ieinteresētajām personām īstenojamus pasākumus, kas sekmētu Eiropas Savienības autobūves nozares konkurētspēju un ilgtspējīgu izaugsmi.

               (7)

               Grupā jābūt pārstāvjiem no Eiropas Parlamenta, Komisijas, dalībvalstīm un šajā nozarē iesaistītām ieinteresētajām personām un pilsoniskās sabiedrības pārstāvjiem, it īpaši patērētāju, arodbiedrību un nevalstisko organizāciju pārstāvjiem.

               (8)

               Neskarot Komisijas drošības noteikumus, kas izklāstīti pielikumā Komisijas 2001. gada 29. novembra Lēmumam 2001/844/EK, EOTK, Euratom, ar ko groza tās iekšējo reglamentu (3), ir jāparedz noteikumi par darba grupas dalībniekiem pieejamās informācijas neizpaušanu.

               (9)

               Personas dati jāapstrādā saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (4).

               (10)

               Ir lietderīgi noteikt šā lēmuma piemērošanas termiņu. Komisija savlaicīgi apsvērs piemērošanas termiņa pagarināšanas lietderību,

         IR NOLĒMUSI ŠĀDI.
   1. pants
   Grupa
   Ar šo atsāk darbu Eiropas Savienības autobūves nozares konkurētspējas un ilgtspējīgas izaugsmes augsta līmeņa darba grupa (turpmāk “grupa”), kas agrāk izveidota neformāli atbilstoši procesam “Konkurētspējīgas autobūves nozares tiesiskais regulējums 21. gadsimtam”.
   2. pants
   Uzdevumi
   Grupas uzdevumi ir:

               1)

               palīdzēt Komisijai jautājumos, kas saistīti ar autobūves nozares konkurētspēju un ilgtspējīgu izaugsmi;

               2)

               veikt ekonomikas un statistikas faktoru analīzi, kuri virza strukturālās pārmaiņas autobūves nozarē, kā arī pārējo faktoru analīzi, kas ietekmē Eiropas autobūves nozares konkurētspēju;

               3)

               palīdzēt Komisijai īstenot politiku, kas izklāstīta stratēģijā EIROPA 2020, pamatiniciatīvu par resursu ziņā efektīvu Eiropu, tās pamatiniciatīvu par rūpniecības politika globalizācijas laikmetā un paziņojumu COM(2010) 186 par tīriem un energoefektīviem transportlīdzekļiem, lai tādējādi sasniegtu izvirzīto mērķi – Eiropas Savienībā saglabāt konkurētspējīgu un ilgtspējīgu autobūves nozari;

               4)

               sniegt ieguldījumu, lai nodrošinātu raitu un līdzsvarotu ekonomikas un sociālo pāreju, piemērojot aktīvu iepriekšēju rīcību un pārvaldot restrukturēšanas procesus, vajadzīgās prasmes un saistītās vajadzīgās kvalifikācijas, ņemot vērā rezultātus, kas gūti “Eiropas Partnerībā pārmaiņu savlaicīgai paredzēšanai autoražošanas nozarē”;

               5)

               formulēt specifiskus nozares politikas ieteikumus Eiropas Savienības un valsts līmeņa politikas veidotājiem, kā arī nozares un pilsoniskās sabiedrības organizācijām;

               6)

               izstrādāt labas rīcības principus, lai veicinātu caurredzamību tirdzniecības un līgumiskajās attiecībās starp vertikālo vienošanos pusēm mehānisko transportlīdzekļu nozarē;

               7)

               sniegt padomus par konkrētiem aspektiem saistībā ar Komisijas stratēģiju gudrai, ilgtspējīgai un integrējošai izaugsmei “EIROPA 2020”.

         3. pants
   Dalībnieki un to iecelšana
   1.   Grupā ir ne vairāk kā 40 dalībnieki.
   2.   Šos dalībniekus ieceļ kā privātpersonas. Katrs grupas dalībnieks izvirza individuālu pārstāvi pastāvīgai sagatavošanas apakšgrupai (turpmāk “sagatavošanas apakšgrupa”).
   3.   Komisija par grupas dalībniekiem ieceļ augsta līmeņa ieinteresētās personas, kurām ir kompetence un atbildība jomās, kas saistītas ar Eiropas autobūves nozares konkurētspēju un ilgtspējīgu izaugsmi. Grupas sastāvā dažādās ieinteresētās personas pārstāvētas proporcionāli. Grupā ir pārstāvji no Eiropas Parlamenta, Komisijas, dalībvalstīm, nozares vērtību ķēdē iesaistītajiem dalībniekiem, arodbiedrībām un pilsoniskās sabiedrības (nevalstiskajām organizācijām un patērētājiem).
   4.   Dalībniekus ieceļ uz diviem gadiem. Viņi turpina darbu, līdz viņus aizstāj vai līdz pilnvaru termiņa beigām. Pilnvaru termiņu var pagarināt.
   5.   To dalībnieku vietā, kuri vairs nespēj pilnvērtīgi darboties grupā, atkāpjas no amata vai neatbilst nosacījumiem Līguma 339. punktā, uz atlikušo pilnvaru laiku var iecelt citus dalībniekus.
   6.   Iecelto privātpersonu vārdus publicē Komisijas ekspertu grupu un citu līdzīgu struktūru reģistrā (turpmāk “reģistrs”).
   7.   Personas datus iegūst, apstrādā un publicē saskaņā ar Regulu (EK) Nr. 45/2001.
   4. pants
   Darbība
   1.   Grupas darbu vada Komisijas pārstāvis.
   2.   Sagatavošanas apakšgrupa gatavo diskusijas un grupas apstiprināšanai nododamos nostājas dokumentus un ieteikumus darbībām un politikas pasākumu ieteikumiem. Pildot šo pienākumu, tā cieši sadarbojas ar kompetentajiem Komisijas dienestiem.
   3.   Ar Komisijas dienestu piekrišanu papildus sagatavošanas apakšgrupai grupa var izveidot darba grupas, lai izskatītu konkrētus jautājumus, kas saistīti ar grupas uzdevumiem, atbilstoši grupas noteiktajai kompetencei. Šādas darba grupas likvidē, tiklīdz tās ir izpildījušas izvirzītos uzdevumus.
   4.   Komisijas pārstāvis var uzaicināt arējus ad hoc ekspertus vai novērotājus ar attiecīgu kompetenci piedalīties kāda darba kārtības punkta izskatīšanā apakšgrupā vai darba grupās. Turklāt Komisijas pārstāvis var piešķirt novērotāja statusu personām, organizācijām, kā noteikts 8. panta 3. punktā horizontālajos noteikumos par ekspertu grupām, ES aģentūrām un kandidātvalstīm.
   5.   Uz ekspertu grupu locekļiem un to pārstāvjiem, kā arī pieaicinātajiem ekspertiem un novērotājiem attiecas dienesta noslēpuma neizpaušanas saistības, kas paredzētas Līgumos un to īstenošanas noteikumos, kā arī Komisijas drošības noteikumos, kas attiecas uz ES klasificētās informācijas aizsardzību un ietverti Komisijas Lēmuma 2001/844/EK, EOTK, Euratom pielikumā. Ja viņi neievēro šīs saistības, Komisija var veikt visus attiecīgos pasākumus.
   6.   Ja Komisija uzskata, ka informācija, kas iegūta, piedaloties grupas, ad hoc grupu vai apakšgrupu apspriedēs vai darbā, attiecas uz konfidenciāliem jautājumiem, šo informāciju nedrīkst izpaust.
   7.   Grupas, sagatavošanas apakšgrupas vai darba grupu sanāksmes notiek Komisijas telpās. Sekretariāta pakalpojumus nodrošina Komisija. Grupas, sagatavošanas apakšgrupas un darba grupu sanāksmēs var piedalīties procesos ieinteresēti Komisijas ierēdņi.
   8.   Grupa pieņem reglamentu, pamatojoties uz Komisijas pieņemto standarta reglamentu (5).
   9.   Komisija publicē attiecīgo informāciju par darbībām, ko veic grupa, iekļaujot to reģistrā vai izmantojot saiti no reģistra uz īpašu tīmekļa vietni. Noslēguma ziņojumu publicē pēc iespējas drīz pēc grupas noslēguma sanāksmes.
   5. pants
   Sanāksmju izdevumi
   1.   Darba grupā iesaistītajiem dalībniekiem netiek maksāta atlīdzība par to sniegtajiem pakalpojumiem.
   2.   Saskaņā ar Komisijā spēkā esošajiem noteikumiem Komisija atmaksā ceļa un uzturēšanās izdevumus, kas grupas locekļiem rodas saistībā ar tās darbu.
   3.   Šos izdevumus atmaksā pieejamo apropriāciju robežās, kuras piešķir saskaņā ar ikgadējo resursu sadalījuma procedūru.
   6. pants
   Piemērojamība
   Šo lēmumu piemēro līdz 2012. gada 14. oktobrim.

      Briselē, 2010. gada 14. oktobrī

            Komisijas vārdā –

            priekšsēdētāja vietnieks

         Antonio TAJANI

      (1)  COM(2010) 2020.

      (2)  COM(2010) 186.

      (3)  OV L 317, 3.12.2001., 1. lpp.

      (4)  OV L 8, 12.1.2001., 1. lpp.

      (5)  OV L 55/61, 5.3.2010., 61. lpp.


title: 2012/368/ES, Euratom: Eiropas Parlamenta, Padomes, Komisijas, Eiropas Savienības Tiesas, Revīzijas palātas, Eiropas Ekonomikas un sociālo lietu komitejas un Reģionu komitejas Lēmums ( 2012. gada 29. jūnijs ), ar ko groza Lēmumu 2009/496/EK, Euratom par Eiropas Savienības Publikāciju biroja struktūru un darbību

text:
               11.7.2012

               LV

               Eiropas Savienības Oficiālais Vēstnesis

               L 179/15

         EIROPAS PARLAMENTA, PADOMES, KOMISIJAS, EIROPAS SAVIENĪBAS TIESAS, REVĪZIJAS PALĀTAS, EIROPAS EKONOMIKAS UN SOCIĀLO LIETU KOMITEJAS UN REĢIONU KOMITEJAS LĒMUMS
   (2012. gada 29. jūnijs),
   ar ko groza Lēmumu 2009/496/EK, Euratom par Eiropas Savienības Publikāciju biroja struktūru un darbību
   (2012/368/ES, Euratom)
   EIROPAS PARLAMENTS,
   PADOME,
   EIROPAS KOMISIJA,
   EIROPAS SAVIENĪBAS TIESA,
   REVĪZIJAS PALĀTA,
   EIROPAS EKONOMIKAS UN SOCIĀLO LIETU KOMITEJA,
   REĢIONU KOMITEJA,
   ņemot vērā Līgumu par Eiropas Savienību,
   ņemot vērā Līgumu par Eiropas Savienības darbību,
   ņemot vērā Eiropas Atomenerģijas kopienas dibināšanas līgumu,
   tā kā:

               (1)

               Ir jāgroza Eiropas Parlamenta, Padomes, Komisijas, Tiesas, Revīzijas palātas, Eiropas Ekonomikas un sociālo lietu komitejas un Reģionu komitejas Lēmums 2009/496/EK, Euratom (2009. gada 26. jūnijs) par Eiropas Savienības Publikāciju biroja struktūru un darbību (1), lai to pielāgotu Līgumu noteikumiem, kuros grozījumi izdarīti ar Lisabonas līgumu, un jo īpaši lai Eiropadomi pievienotu kā parakstītāju iestādi.

               (2)

               Publikāciju biroja Pārvaldības komiteja 2010. gada 2. jūlija sanāksmē vienojās, ka Eiropadome kļūst par parakstītāju iestādi, un 2011. gada 14. aprīļa sanāksmē – par to, ka tādējādi būtu jāgroza Lēmums 2009/496/EK, Euratom,

         IR PIEŅĒMUŠI ŠO LĒMUMU.
   1. pants
   Lēmumu 2009/496/EK, Euratom groza šādi:

               1)

               virsrakstu aizstāj ar šādu: “Eiropas Parlamenta, Eiropadomes, Padomes, Komisijas, Eiropas Savienības Tiesas, Revīzijas palātas, Eiropas Ekonomikas un sociālo lietu komitejas un Reģionu komitejas Lēmums par Eiropas Savienības Publikāciju biroja struktūru un darbību”;

               2)

               to iestāžu un struktūru uzskaitījumu, kuras pieņēmušas lēmumu, aizstāj ar šādu:
               “EIROPAS PARLAMENTS,
               EIROPADOME,
               PADOME,
               EIROPAS KOMISIJA,
               EIROPAS SAVIENĪBAS TIESA,
               REVĪZIJAS PALĀTA,
               EIROPAS EKONOMIKAS UN SOCIĀLO LIETU KOMITEJA,
               REĢIONU KOMITEJA,”;

               3)

               lēmuma 1. panta 1. punkta pirmo daļu aizstāj ar šādu:
               “1.   Eiropas Savienības Publikāciju birojs (turpmāk “Birojs”) ir starpiestāžu birojs, kura uzdevums ir cik vien iespējams efektīvi publicēt Eiropas Savienības un Eiropas Atomenerģijas kopienas iestāžu publikācijas.”;

               4)

               lēmuma 4. panta 6. punktu aizstāj ar šādu:
               “6.   Iestādes ar Biroju var noslēgt nolīgumus par pakalpojumiem, lai noteiktu sadarbības kārtību. Eiropas Ārējās darbības dienests arī var sadarboties ar Biroju un šajā nolūka noslēgt nolīgumu par pakalpojumiem.”;

               5)

               lēmuma 6. panta 1. punktu aizstāj ar šādu:
               “1.   Izveido Biroja Pārvaldības komiteju, kurā ir pārstāvētas visas parakstītājas iestādes. Pārvaldības komitejā piedalās Eiropas Savienības Tiesas sekretārs, kā arī citu iestāžu ģenerālsekretāri vai viņu pārstāvji. Eiropas Centrālā banka piedalās pārvaldības komitejas darbā kā novērotāja. Eiropas Centrālo banku pārstāv Valdes sekretārs vai tās iecelts aizstājējs.”;

               6)

               parakstītāju iestāžu sarakstu aizstāj ar šādu:
               “Eiropas Parlamenta vārdā –
               Eiropadomes vārdā –
               Padomes vārdā –
               Komisijas vārdā –
               Eiropas Savienības Tiesas vārdā –
               Revīzijas palātas vārdā –
               Eiropas Ekonomikas un sociālo lietu komitejas vārdā –
               Reģionu komitejas vārdā –”.

         2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē un Luksemburgā, 2012. gada 29. jūnijā

            Eiropas Parlamenta vārdā –

            priekšsēdētājs

         Martin SCHULZ

            Padomes vārdā –

            priekšsēdētājs

         Villy SØVNDAL

            Komisijas vārdā –

            priekšsēdētājs

         José Manuel BARROSO

            Eiropas Savienības Tiesas vārdā –

            priekšsēdētājs

         Vassilios SKOURIS

            Revīzijas palātas vārdā –

            priekšsēdētājs

         Vítor Manuel da SILVA CALDEIRA

            Eiropas Ekonomikas un sociālo lietu komitejas priekšsēdētājs

         Staffan NILSSON

            Reģionu komitejas priekšsēdētāja

         Mercedes BRESSO

      (1)  OV L 168, 30.6.2009., 41. lpp.